text:
ఉత్తర్‌ప్రదేశ్‌లో 2015లో జరిగిన ఈ లాఠీచార్జిలో దెబ్బలు తింటున్నది పూరి శంకరాచార్య కాదు - FACTLY
Sai Krishna Muthyanolla
January 24, 2022
2015లో అఖిలేష్ యాదవ్ ఉత్తరప్రదేశ్ ముఖ్యమంత్రిగా ఉన్నప్పుడు శ్రీ పూరి శంకరాచార్యను నిర్ధాక్షిణ్యంగా కొట్టి, లాఠీఛార్జ్ చేసి విధుల్లో ఈడ్చుకేళుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ వీడియోలో ఎంతవరకు నిజముందో చూద్దాం.
క్లెయిమ్: అఖిలేష్ యాదవ్ ఉత్తరప్రదేశ్ ముఖ్యమంత్రిగా ఉన్నప్పుడు శ్రీ పూరి శంకరాచార్యను నిర్ధాక్షిణంగా విధులలో ఈడ్చుకేళ్ళిన దృశ్యాలు.
ఫాక్ట్ (నిజం): ఈ ఘటన 2015 సెప్టెంబర్ నెలలో ఉత్తరప్రదేశ్ రాష్ట్రం వారణాసి నగరంలో చోటుచేసుకుంది. గంగా నదిలో గణేష్ విగ్రహాల నిమజ్జనాన్ని నిరాకరిస్తూ అల్లహాబాద్ హై కోర్టు ఇచ్చిన తీర్పుని బేఖాతరు చేస్తూ ద్వారకా శంకరాచార్య స్వామి స్వరూపానంద శిష్యులు అలాగే, కొంతమంది  ఉద్యమకారులు పోలీసులకు వ్యతిరేకంగా నిరసన చేపట్టారు. నిరసనకారులని అదుపు చేసే క్రమంలో పోలీసులు వారిపై లాఠీఛార్జ్ చేసినట్టు తెలిసింది. ఈ వీడియోలో పోలీసులు లాఠీఛార్జ్ చేస్తున్నది ద్వారకా శంకరాచార్య స్వామి స్వరూపానంద శిష్యుడు స్వామి అవిముక్తేశ్వరానందపై, శ్రీ పూరి శంకరాచార్యపై కాదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలతో ఉన్న వీడియోని ‘ఇండియా TV’ వార్తా సంస్థ 23 సెప్టెంబర్ 2015 నాడు తమ యూట్యూబ్ ఛానల్లో పబ్లిష్ చేసినట్టు తెలిసింది. వారణాసి నగరంలో గణేష్ నిమజ్జనానికి సంబంధించి చెలరేగిన ఘర్షణలని అదుపు చేసేందుకు పోలీసులు నిరసనకారులపై లాఠీఛార్జ్ చేసిన దృశ్యాలని వీడియోలో రిపోర్ట్ చేసారు.
ఈ వివరాల ఆధారంగా వీడియోలోని ఘటనకు సంబంధించిన మరింత సమాచారం కోసం వెతికితే, ఈ లాఠీఛార్జుకు సంబంధించిన పూర్తి వివరాలు తెలుపుతూ ‘ది ఇండియన్ ఎక్ష్ప్రెస్’ వార్తా సంస్థ 24 సెప్టెంబర్ 2015 నాడు ఆర్టికల్ పబ్లిష్ చేసినట్టు తెలిసింది. గంగా నదిలో గణేష్ విగ్రహాల నిమజ్జనాన్ని నిరాకరిస్తూ అల్లహాబాద్ హైకోర్టు ఇచ్చిన తీర్పుని బేఖాతరు చేస్తూ, వారాణసిలో ద్వారకా శంకరాచార్య స్వామి స్వరూపానంద శిష్యులు, కొంతమంది హిందూ ఉద్యమకారులు పోలీసులకు వ్యతిరేకంగా నిరసన కార్యక్రమం చేపట్టినట్టు ఆర్టికల్‌లో తెలిపారు. సుమారు 30 గంటల పాటు సాగిన ఈ నిరసన కార్యక్రమాన్ని అదుపు చేసేందుకు పోలీసులు నిరసనకారులపై లాఠీఛార్జ్ చేసినట్టు ఆర్టికల్‌లో రిపోర్ట్ చేసారు. అయితే, ఈ లాఠీఛార్జులో భాగంగా పోలీసులు ద్వారకా శంకరాచార్య స్వామి స్వరూపానంద శిష్యుడు స్వామి అవిముక్తేశ్వరానందపై చేయి చేసుకున్నట్టు ఆర్టికల్‌లో తెలిపారు.
ఈ విషయాన్ని రిపోర్ట్ చేస్తూ పబ్లిష్ చేసిన మరికొన్ని న్యూస్ ఆర్టికల్స్‌ని ఇక్కడ, ఇక్కడ మరియు ఇక్కడ చూడవచ్చు. ఈ ఘటనలో భాగంగా శ్రీ పూరి శంకరాచార్యను పోలీసులు కొట్టినట్టు ఎక్కడా రిపోర్ట్ అవలేదు. వీడియోలోని ఘటన అఖిలేష్ యాదవ్ ప్రభుత్వ హయాంలో  చోటుచేసుకున్న మాట వాస్తవమే అయినప్పటికీ, ఈ లాఠీఛార్జ్ ఘటనతో శ్రీ పూరి శంకరాచార్యకు ఎటువంటి సంబంధం లేదని పై వివరాల ఆధారంగా స్పష్టమయ్యింది.
చివరగా, అఖిలేష్ ప్రభుత్వంలో జరిగిన ఈ లాఠీఛార్జులో పోలీసులు కొడుతున్నది శ్రీ ద్వారకా శంకరాచార్య స్వామి స్వరూపానంద శిష్యుడు స్వామి అవిముక్తేశ్వరానందని, శ్రీ పూరి శంకరాచార్యను కాదు.

created: January 24, 2022


text:
ఈ వీడియోలో అయ్యప్ప భక్తులు దాడి చేసింది భారత నాస్తిక సమాజం రాష్ట్ర అధ్యక్షుడు బైరి నరేష్‌పై కాదు - FACTLY
Sai Krishna Muthyanolla
January 2, 2023
భారత నాస్తిక సమాజం రాష్ట్ర అధ్యక్షుడు బైరి నరేష్ ఇటీవల అయ్యప్ప స్వామిపై అనుచిత వ్యాఖ్యలు చేసిన నేపథ్యంలో, అయ్యప్ప మాల వేసుకున్న భక్తులు పరిగెత్తించి కొట్టారు అని చెప్తూ ఒక వీడియో సోషల్ మీడియాలో వైరల్ అవుతోంది. ఇందులో ఎంత నిజం ఉందో ఇప్పుడు చూద్దాం.
క్లెయిమ్: భారత నాస్తిక సమాజం రాష్ట్ర అధ్యక్షుడు బైరి నరేష్‌ను అయ్యప్ప భక్తులు కొడుతున్న వీడియో.
ఫాక్ట్: ఈ వీడియోలో దాడికి గురి అయినది బైరి నరేష్ కాదు. డిసెంబర్ 30న కోస్గిలో జరిగిన ఈ దాడిలో గాయ పడింది బొర్రా బాలరాజు అనే వ్యక్తి. కోస్గిలోని శివాజీ చౌక్ దగ్గర నరేష్‌కు వ్యతిరేకంగా అయ్యప్ప స్వాములు ధర్నా చేస్తున్న సమయంలో, కొందరు వ్యక్తులు అక్కడే ఉన్న బాలరాజును నరేష్ వర్గీయుడని భావించి దాడి చేశారు. అయితే తాను నరేష్ వర్గంతో తిరగనని బాలరాజు చెప్పాడు. ఈ ఘటన పైన కోస్గి పోలీస్ స్టేషన్లో బాలరాజు ఫిర్యాదు ఇవ్వగా, పోలీసులు కేసు నమోదు చేసి దర్యాప్తు చేస్తున్నారు. కావున పోస్టులో చేయబడ్డ క్లెయిమ్ తప్పు.
ముందుగా, ఇదే విషయం గురించి ఇంటర్నెట్లో వెతకగా వికారాబాద్ ఎస్పీ కోటి రెడ్డి డిసెంబర్ 30న TV9 తో మాట్లాడుతూ, కోస్గి పట్టణంలో దాడి జరిగింది నరేష్ పైన కాదు అని, నరేష్ ఆచూకీ కోసం ఇంకా గాలిస్తున్నాం అని స్పష్టం చేశారు. ఈ ఘటన జరిగిన మరుసటి రోజు అనగా 31 డిసెంబర్ 2022న వరంగల్‌లో నరేష్‌ను పోలీసులు అరెస్ట్ చేశారు. ఇక దాడిలో గాయపడిన వ్యక్తి పేరు ‘బాలరాజు’ అని పలు వార్తా కథనాలు తెలిపాయి. కోస్గిలోని శివాజీ చౌక్ దగ్గర నరేష్‌కు వ్యతిరేకంగా ధర్నా చేస్తున్న అయ్యప్ప భక్తులు బాలరాజును నరేష్ వర్గీయుడుగా భావించి అతను ధర్నా వీడియోలు తీశాడు అని అతని పైన దాడి చేశారు. అయితే పోలీసులు బాలరాజును రక్షించి పోలిసే స్టేషన్‌కు తరలించారు. తాను నరేష్ వర్గంతో తిరగను అని, వీడియో తీయలేదు అని నరేష్ చెప్పినట్లు వివిధ వార్తా పత్రికలు పేర్కొన్నాయి. వాటిని ఇక్కడ మరియు ఇక్కడ చూడవచ్చు.
ఇక తన పైన కొందరు వ్యక్తులు దాడి చేసి దుర్భాషలాడారని చెప్తూ కోస్గి పోలీస్ స్టేషన్లో కంప్లయింట్ ఇచ్చాడు. FIR కాపీని ఇక్కడ చూడవచ్చు.
చివరిగా, కోస్గిలో అయ్యప్ప భక్తులు దాడి చేసింది భారత నాస్తిక సమాజం రాష్ట్ర అధ్యక్షుడు బైరి నరేష్ పైన కాదు.

source: news-factly

created: January 2, 2023

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
ఈ వీడియోలో డాన్స్ చేస్తుంది ఆంధ్రప్రదేశ్ AAG పొన్నవోలు సుధాకర్ రెడ్డి కాదు - FACTLY
Sai Krishna Muthyanolla
September 19, 2023
ఒక వ్యక్తి డాన్స్ చేస్తున్న వీడియోను షేర్ చేస్తూ, ఇది 2016లో ఆంధ్ర ప్రదేశ్ రాష్ట్ర అడిషనల్ అడ్వకేట్ జనరల్ పొన్నవోలు సుధాకర్  రెడ్డి డాన్స్ చేసిన వీడియో అని ఆరోపిస్తున్నారు.  ఇందులో ఎంత నిజం ఉందో ఇప్పుడు చూద్దాం.
క్లెయిమ్: ఆంధ్రప్రదేశ్ అడిషనల్ అడ్వకేట్ జనరల్ పొన్నవోలు సుధాకర్ రెడ్డి డాన్స్ చేస్తున్న వీడియో.
ఫాక్ట్(నిజం): ఈ వీడియోలో ఉంది సోషల్ మీడియాలో రీల్స్ ద్వారా ఫేమస్ అయిన పబ్బ సైదులు అనే వ్యక్తి. ఈ వీడియో ఇటీవల సోషల్ మీడియాలో అప్లోడ్ చేయబడింది. కావున ఈ పోస్టులో చేసిన క్లెయిమ్ తప్పు.
ఈ వీడియోను కింద ఉన్న కామెంట్స్ లో, ఒక వ్యక్తి వీడియోలో ఉన్నతని పేరు పబ్బ సైదులు అని తెలిపాడు. దాన్ని ఆధారంగా తీసుకొని ఇంటర్నెట్లో వెతికితే పబ్బ సైదులు అనే వ్యక్తి యొక్క వీడియోలు సోషల్ మీడియాలో లభించాయి (ఇక్కడ మరియు ఇక్కడ). పోస్టులో షేర్ చేసిన వీడియో గురించి వెతకగా, ఇది 5 సెప్టెంబర్ 2023న  సోషల్ మీడియాలో అప్లోడ్ చేసిన రీల్  వీడియో, 2016లోనిది కాదు అని స్పష్టమైంది.
వైరల్ వీడియోలో ఉన్న సైదులు, ఆంధ్రప్రదేశ్ అడిషనల్ అడ్వకేట్ జనరల్ పొన్నవోలు సుధాకర్ రెడ్డిని పోలుస్తున్న ఫోటోను కింద చూడవచ్చు.
చివరిగా, ఈ వీడియోలో డాన్స్ చేస్తుంది ఆంధ్రప్రదేశ్ AAG పొన్నవోలు సుధాకర్ రెడ్డి కాదు.

created: September 19, 2023


text:
ఈ వీడియోలో డాన్స్ చేస్తున్నది నరేంద్ర మోదీ తల్లి హీరాబీన్ మోదీ కాదు - FACTLY
Sai Krishna Muthyanolla
November 10, 2020
‘మోదీ అమ్మ సూపర్ డాన్స్’, అంటూ షేర్ చేసిన ఒక వీడియో సోషల్ మీడియాలో వైరల్ అవుతుంది. ప్రముఖ తెలుగు న్యూస్ ఛానల్ ‘ABN ఆంధ్రజ్యోతి’, ఈ వీడియోని సోషల్ మీడియాలో షేర్ చేసారు. ఆ పోస్టులో ఎంతవరకు నిజముందో చూద్దాం.
క్లెయిమ్:  ప్రధానమంత్రి నరేంద్ర మోదీ తల్లి గారు డాన్స్ చేస్తున్న వీడియో.
ఫాక్ట్ (నిజం): వీడియోలో డాన్స్ చేస్తున్నది నరేంద్ర మోదీ తల్లి హీరాబీన్ మోదీ కాదు. నరేంద్ర మోదీ తల్లి గారు డాన్స్ చేస్తున్న వీడియో, అంటూ ఈ వీడియోని షేర్ చేసిన పుదుచ్చేరి గవర్నర్ కిరణ్ బేడి, ఆ తరువాత వీడియోలో డాన్స్ చేస్తున్నది నరేంద్ర మోదీ తల్లి గారు కాదని స్పష్టం చేస్తూ ట్వీట్ పెట్టారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇదే వీడియోని షేర్ చేస్తూ పుదుచ్చేరి గవర్నర్ కిరణ్ బేడి పెట్టిన ట్వీట్ దొరికింది. కానీ, తన పోస్ట్ చేసిన వీడియోలో డాన్స్ చేస్తున్నది ప్రధానమంత్రి నరేంద్ర మోదీ తల్లి గారు కాదని స్పష్టతనిస్తూ కిరణ్ బేడి మళ్ళి ట్వీట్ పెట్టారు.
Spirit of Deepavali at tender age of 97. She's mother of @narendramodi (Hiraben Modi -1920) celebrating Diwali at her own home👇🏼@SadhguruJV pic.twitter.com/HBXAzNXomC
Am informed it's mistaken identity @SadhguruJV. But salute to the mother with so much vigour. I hope i can be like her if/ when I am 96..! https://t.co/5llHN40tg8
పుదుచ్చేరి గవర్నర్ కిరణ్ బేడి పెట్టిన ఈ ట్వీట్లకు సంబంధించి పలు న్యూస్ వెబ్ సైట్ ఆర్టికల్స్ పబ్లిష్ చేసాయి. ఆ ఆర్టికల్స్ ని ఇక్కడ, ఇక్కడ చూడవచ్చు. వీడియోలో డాన్స్ చేస్తున్న ముసలావిడ ఎవరన్నది తెలుసుకోలేనప్పటికి, డాన్స్ చేస్తున్నది నరేంద్ర మోదీ తల్లి గారు కాదని ఈ వివరాల ఆధారంగా ఖచ్చితంగా చెప్పవచ్చు.
చివరగా, సంబంధం లేని వీడియోని చూపిస్తూ నరేంద్ర మోదీ తల్లి హీరాబీన్ మోదీ డాన్స్ చేస్తున్న వీడియో అని షేర్ చేస్తున్నారు.

created: November 10, 2020


text:
ఈ వీడియోలో కేదార్‌నాథ్ ఆలయం చుట్టు తలకిందులుగా ప్రదక్షిణ చేస్తున్నది కేదార్‌నాథ్ ఆలయ పూజారి సంతోష్ త్రివేది, నరేంద్ర మోదీ కాదు - FACTLY
Sai Krishna Muthyanolla
July 12, 2022
ప్రధాని నరేంద్ర మోదీ కేదార్‌నాథ్ ఆలయం చుట్టూ తలకిందులుగా ప్రదక్షిణ చేస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. నరేంద్ర మోదీ తన 26వ ఏట రిషికేశ్‌లోని సాధువు దయానంద్ మఠంలో యోగా అభ్యసించారని, ఆ సమయంలోనే మోదీ ఇలా తలకిందులుగా  కేదార్‌నాథ్ ఆలయం చుట్టూ ప్రదక్షిణ చేసేవారని ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్ : నరేంద్ర మోదీ కేదార్‌నాథ్ ఆలయం చుట్టు తలకిందులుగా ప్రదక్షిణ చేస్తున్న దృశ్యాలు.
ఫాక్ట్ (నిజం ): ఈ వీడియోలో కేదార్‌నాథ్ ఆలయం చుట్టు తలకిందులుగా ప్రదక్షిణ చేస్తున్నది కేదార్‌నాథ్ ఆలయ పూజారి సంతోష్ త్రివేది, భారత ప్రధాని నరేంద్ర మోదీ కాదు. ఉత్తరాఖండ్ చార్ ధామ్ దేవస్థానం మేనేజ్‌మెంట్ బోర్డుని అమలులోకి తీసుకురావాలనే  ప్రభుత్వ నిర్ణయాన్ని నిరసిస్తూ  సంతోష్ త్రివేది ఇలా తలకిందులుగా కేదార్‌నాథ్ దేవాలయం చుట్టూ ప్రదక్షిణ చేసారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘శ్రీ కేదార్‌నాథ్ జ్యోతిర్లింగం’ అనే ఫేస్‌బుక్ పేజీ 23 జూన్ 2021 నాడు పోస్ట్ చేసినట్టు తెలిసింది. కేదార్‌నాథ్ ఆలయ పూజారి శ్రీ సంతోష్ త్రివేది బాబా కేదార్‌నాథ్ ఆలయం చుట్టూ తలకిందులుగా ప్రదక్షిణ చేస్తున్న దృశ్యాలని ఈ ఫేస్‌బుక్ పోస్టులో తెలిపారు. ఈ వీడియోని ఇదే వివరణతో మరికొంత మంది యూట్యూబ్ యూసర్లు కూడా 2021లో పోస్ట్ చేసారు. ఆ యూట్యూబ్ వీడియోలని ఇక్కడ, ఇక్కడ చూడవచ్చు.
ఈ వీడియోని షేర్ చేస్తూ ‘ఈటీవీ భారత్’ వార్తా సంస్థ 21 జూన్ 2021 నాడు ఆర్టికల్ పబ్లిష్ చేసినట్టు తెలిసింది. ఈ వీడియోలో చేతులపై తలకిందులుగా నిలబడి కేదార్‌నాథ్ ఆలయం చుట్టూ ప్రదక్షిణ చేస్తున్నది కేదార్‌నాథ్ ఆలయ పూజారి సంతోష్ త్రివేది అని ఈ ఆర్టికల్‌లో స్పష్టం చేసారు. ఉత్తరాఖండ్ చార్ ధామ్ దేవస్థానం మేనేజ్‌మెంట్ బోర్డుని అమలులోకి తీసుకురావాలనే ప్రభుత్వ నిర్ణయాన్ని వ్యతిరేకిస్తూ సంతోష్ త్రివేది ఇలా తలకిందులుగా కేదార్‌నాథ్ దేవాలయం చుట్టూ ప్రదక్షిణ చేసినట్టు ఈ ఆర్టికల్‌లో రిపోర్ట్ చేసారు. ఉత్తరాఖండ్  చార్ ధామ్ దేవస్థానం మేనేజ్‌మెంట్ బోర్డుకి సంబంధించి కేదార్‌నాథ్ అర్చకులు చేసిన నిరసనల గురించి ఇక్కడ, ఇక్కడ చదవచ్చు.
ప్రధాని నరేంద్ర మోదీ స్వామి దయానంద సరస్వతి దగ్గర ఆధ్యాత్మిక శిక్షణ పొందినట్టు పలు వార్తా సంస్థలు రిపోర్ట్ చేసాయి. ఉత్తరాఖండ్లోని గరుడాచట్టి ప్రాంతంలో నివసించినప్పుడు రోజు కేదార్‌నాథ్ మందిరానికి వెళ్లి దేవుడికి నీళ్లు సమర్పించుకొనేవాడినని నరేంద్ర మోదీ పలు సందర్భాలలో మీడియాకి  తెలిపారు. కానీ, నరేంద్ర మోదీ కేదార్‌నాథ్ ఆలయం చుట్టూ తలకిందులుగా ప్రదక్షిణ చేసినట్టు మాకు ఎక్కడా సమాచారం దొరకలేదు.
చివరగా, ఈ వీడియోలో కేదార్‌నాథ్ ఆలయం చుట్టు తలకిందులుగా ప్రదక్షణ చేస్తున్నది కేదార్‌నాథ్ ఆలయ పూజారి సంతోష్ త్రివేది, ప్రధాని నరేంద్ర మోదీ కాదు.


text:
ఫోటోలో ఉన్న వ్యక్తి పేరు ‘మొయినుద్దీన్’ కాదు, తన పేరు ‘పంకజ్’. తను ఈ సంవత్సరమే జే.ఎన్.యూ లో చేరాడు - FACTLY
Sai Krishna Muthyanolla
November 21, 2019
1989 నుండి జే.ఎన్.యూ లోనే రీసెర్చ్ విద్యార్ధిగా ఉంటున్న కేరళకి చెందిన 47 ఏళ్ళ మొయినుద్దీన్ యొక్క ఫోటో అని చెప్తూ ఒక పోస్ట్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
1989 నుండి జే.ఎన్.యూ లో చదువుతున్న 47 ఏళ్ళ మొయినుద్దీన్ ఫోటో.
ఫాక్ట్ (నిజం): ఫోటోలో ఉన్న జే.ఎన్.యూ విద్యార్థి పేరు ‘పంకజ్’, పోస్ట్ లో చెప్పినట్టు ‘మొయినుద్దీన్’ కాదు. 1989 నుండి తను జే.ఎన్.యూ లో చదవట్లేదు. తన వయస్సే 30 సంవత్సరాలు. కావున పోస్ట్ లో చెప్పింది తప్పు.
పోస్ట్ లో పెట్టిన ట్వీట్ మీద కామెంట్ చేస్తూ, ఆ ఫోటోలో ఉన్నది తనేనని ‘Pankaj Anarchico’ అనే యూసర్ ట్వీట్ చేసాడు. తను జే.ఎన్.యూ లో ‘Center of Social Medicine and Community Health’ కి చెందిన రీసెర్చ్ స్కాలర్ అని ఆ ట్వీట్ ద్వారా తెలిపాడు. అంతేకాదు, ‘janjwar’ అనే న్యూస్ వెబ్ సైట్ వారు ఫేస్బుక్ లో పెట్టిన వీడియో లో కూడా తన పేరు ‘పంకజ్’ అని చూడవొచ్చు.
Dear Troll and Bhakt, I am here only, I am Social Medicine and Community Health Research Scholar. I took admission after working 4 years in Community health in UP and Bihar.  Do you have any problem.. will you people decide when one person should study?@AltNews @AMISHDEVGAN https://t.co/EA75YtJeuh
తన ఫేస్బుక్ ప్రొఫైల్ చూస్తే, తను 2019 లో జే.ఎన్.యూ లో చేరినట్టు తెలుస్తుంది. పోస్ట్ లో చెప్పినట్టు 1989 నుండి జే.ఎన్.యూ లో తను రీసెర్చ్ చేస్తుంటే, తన పేరు 2016-17 లో జే.ఎన్.యూ వారు తమ వెబ్ సైట్ లో పెట్టిన ఎం.ఫిల్. మరియు పీ.హెచ్.డీ రిజిస్టర్డ్ స్టూడెంట్స్ లిస్టు లో ‘Center of Social Medicine and Community Health – CSMCH’  సెక్షన్ లో ఉండాలి, కానీ లేదు.
అంతేకాదు, మిగితా ఫాక్ట్-చెకెర్స్ లో మాట్లాడుతూ తన వయస్సు 30 సంవత్సరాలు అని, ఈ సంవత్సరమే తను జే.ఎన్.యూ లోని ఎం.ఫిల్. ప్రోగ్రాం లో జాయిన్ అయినట్టు తెలిపాడు. FACTLY కూడా పంకజ్ తో మాట్లాడడానికి ప్రయత్నిచింది, తన నుండి జవాబు వచ్చాక ఈ ఆర్టికల్ అప్డేట్ చేయబడుతుంది.
చివరగా, ఫోటోలో ఉన్న వ్యక్తి పేరు ‘మొయినుద్దీన్’ కాదు, తన పేరు ‘పంకజ్’. తను ఈ సంవత్సరమే జే.ఎన్.యూ లో చేరాడు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: November 21, 2019


text:
ఈ ఫోటోలలో ప్రజలు స్వాగతం పలుకుతున్నది DMK అధినేత M.K. స్టాలిన్ కి, రాహుల్ గాంధీకి కాదు - FACTLY
Sai Krishna Muthyanolla
March 25, 2021
తమిళనాడు ప్రజలు రాహుల్ గాంధీకి ఘనంగా స్వాగతం పలుకుతున్న దృశ్యాలు, అంటూ రెండు ఫోటోలతో కూడిన ఒక పోస్ట్ సోషల్ మీడియాలో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: తమిళనాడు ప్రజలు రాహుల్ గాంధీకి ఘనంగా స్వాగతం పలుకుతున్న ఫోటోలు.
ఫాక్ట్ (నిజం): ఈ ఫోటోలలో ప్రజలు స్వాగతం పలుకుతున్నది DMK నాయకుడు M.K. స్టాలిన్ కి, రాహుల్ గాంధీకి కాదు. ఈ ఫోటోలు 19 మర్చి 2021 నాడు M.K. స్టాలిన్ నిర్వహించిన ఎన్నికల ర్యాలీలో తీసినవి. రాహుల్ గాంధీ 19 మరియు 20 మార్చి 2021 తేదీలలో అస్సాం రాష్ట్రంలో నిర్వహించిన ఎన్నికల సభలో పాల్గొన్నారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోలని రివర్స్ ఇమేజ్ సీర్చ్ చేసి వెతికితే, ఇవే ఫోటోలని ‘DMK – Dravida Munnetra Kazhagam’ పార్టీ 19 మార్చి 2021 నాడు తమ అధికారిక ఫేస్బుక్ మరియు ట్విట్టర్ హేండిల్స్ లో షేర్ చేసినట్టు తెలిసింది. ఈ ర్యాలీకి సంబంధించి Dravida Munnetra Kazhagam (DMK) పార్టీ షేర్ చేసిన మరికొన్ని ఫోటోలను బట్టి, ప్రజలు స్వాగతం పలుకుతున్నది DMK అధినేత M. K. స్టాలిన్ కి అని స్పష్టమయ్యింది.
19 మార్చి 2021 నాడు నిర్వహించిన ఈ ఎన్నికల ర్యాలీ లైవ్ వీడియోని, M. K. స్టాలిన్ తన ఫేస్బుక్ పేజిలో షేర్ చేసారు. తమిళనాడు లో జరగబోతున్న ఎన్నికలలో DMK పార్టీ, కాంగ్రెస్ పార్టీతో కలిసి పోటి చేస్తోంది. కాని, 19 మార్చి 2021 నాడు నిర్వహించిన ఈ ఎన్నికల ర్యాలీలో రాహుల్ గాంధీ పాల్గొనలేదు.
19 మరియు 20 మార్చి 2021 తేదిలలో రాహుల్ గాంధీ, అస్సాంలో జరిగిన ఎన్నికల సభలో పాల్గొన్నారు. రాహుల్ గాంధీ పాల్గొన్న ఆ ఎన్నికల సభల ఫోటోలు, వీడియోలని ఇక్కడ, ఇక్కడ మరియు ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన ఫోటోలలో ప్రజలు స్వాగతం పలుకుతున్నది రాహుల్ గాంధీకి కాదని ఖచ్చితంగా చెప్పవచ్చు.
చివరగా, DMK అధినేత M.K. స్టాలిన్ ఎన్నికల ర్యాలీ ఫోటోలని తమిళనాడు ప్రజలు రాహుల్ గాంధీకి ఘనంగా స్వాగతం పలుకుతున్న దృశ్యాలంటూ షేర్ చేస్తున్నారు.


text:
23 రోజులు ఉపవాసం తర్వాత మరణించిన వ్యక్తి ఫోటోని, ఎన్నో సంవత్సరాలుగా ధ్యానం చేస్తున్న సిద్ధ యోగి అంటూ షేర్ చేస్తున్నారు - FACTLY
Sai Krishna Muthyanolla
July 21, 2022
“వీరి పేరు సాధు శ్రీ గోపాల్ యోగి. వీరు ఒక సిద్ధ యోగి, ఎన్నో సంవత్సరాలుగా శరీర స్పృహ లేకుండా పూర్తిగా బ్రహ్మానందంలో మునిగితేలుతున్న, ఇప్పటికీ సజీవంగా ఉన్న ఒక దివ్య పురుషులు” అని ఒక ఫేస్బుక్ పోస్టు ద్వారా షేర్ చేస్తున్నారు. ఇందులో ఎంత నిజం ఉందో ఇప్పుడు చూద్దాం.
క్లెయిమ్: ఫోటోలో ఉన్న వ్యక్తి, శ్రీ గోపాల్ యోగి, ఎన్నో సంవత్సరాలుగా శరీర స్పృహ లేకుండా ధ్యానం చేస్తున్నారు.
ఫాక్ట్ (నిజం): ఫోటోలో ఉన్న వ్యక్తి జైన ముని బ్రహ్మచారి భగవాన్ దాస్. ఇతను ‘సల్లేఖన’ అనే జైన ఆచారాన్ని పాటిస్తూ 23 రోజుల ఉపవాసం చేసి 18 మే 2021న మరణించారు. కావున, పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా ఫోటోని రివర్స్ ఇమేజ్ సర్చ్ చేయగా ఎటువంటి ఫలితాలు రాలేదు. “సాధు శ్రీ గోపాల్ యోగి” అని వెతికినా కూడా ఎక్కడా ఈ పేరు ప్రస్తావన దొరకలేదు. చివరగా  యూట్యుబ్‌లో సంబంధిత పదాలతో వెతకగా ఒక వీడియో దొరికింది. ఆ వీడియోలో, ఫోటోలో ఉన్న వ్యక్తి  పేరు ‘బ్రహ్మచారి భగవాన్ దాస్’ అని చెప్పారు. ఇతను “సల్లేఖన” అనే జైన మతానికి సంబంధించిన ఆచారాన్ని పాటిస్తూ మరణించాడు అని కూడా చెప్పారు.
పైన దొరికిన సమాచారంతో ఇంటర్నెట్ లో వెతకగా ఒక బ్లాగులో ఈ వ్యక్తి యొక్క మరిన్ని ఫోటోలు మరియు వీడియో దొరికింది. ఈ బ్లాగులో ఉన్న సమాచారం ప్రకారం, జైన ముని అయిన ‘బ్రహ్మచారి భగవాన్ దాస్’ జైన మతానికి సంబంధించిన సల్లేఖన అనే ఆచారాన్ని పాటిస్తూ 18 మే 2021న మరణించారు.
ప్రముఖ జైన గురువు ఆచార్య విద్యాసాగర్ ఇంస్టాగ్రామ్ అకౌంటులో కూడా ఈ ఫోటో 2021లో పోస్ట్ చేసారు.
A post shared by VIDYASAGARJI_GURU_BHAGWAN (@guru_bhagwan)
వికీపీడియా ప్రకారం, “సల్లేఖన అనేది జైనమతంలో ఆహారం మరియు ద్రవపదార్థాలు తీసుకోవడం క్రమంగా తగ్గించడం ద్వారా స్వచ్ఛందంగా ఆమరణ నిరాహార దీక్ష చేసే మతపరమైన ఆచారం. కొన్ని సందర్భాల్లో, ప్రాణాంతక అనారోగ్యంతో ఉన్న జైనులు సల్లేఖన చేస్తారు.” సల్లేఖన దీక్ష పాటిస్తూ తమ ప్రాణాలు వదిలిన ఇంకొన్ని ఘటనలు ఇక్కడ, ఇక్కడ చూడవొచ్చు.
చివరిగా, ఈ ఫోటోలో ఉన్న వ్యక్తి జైన ముని బ్రహ్మచారి భగవాన్ దాస్. ఇతను ‘సల్లేఖన’ అనే జైన ఆచారాన్ని పాటిస్తూ 18 మే 2022న మరణించారు.


text:
ఈ ఫోటోలో ఉన్నది చంద్రబాబుకు రిమాండ్ విధిస్తూ తీర్పు చెప్పిన ఏసీబీ న్యాయమూర్తి హిమ బిందు కాదు - FACTLY
Sai Krishna Muthyanolla
September 11, 2023
స్కిల్ డెవలప్మెంట్ కేసులో ఆంధ్రప్రదేశ్ మాజీ ముఖ్యమంత్రి చంద్రబాబు నాయుడుకు 14 రోజుల జ్యూడిషియల్ రిమాండ్ విధిస్తూ తీర్పు చెప్పిన న్యాయమూర్తి అంటూ ఒక ఫోటో సోషల్ మీడియాలో విస్తృతంగా షేర్ అవుతోంది. అలాగే అంతకుముందు ఆమెను ముఖ్యమంత్రి జగన్ లా కాలేజీ డీన్‌గా నియమించాడని కూడా వార్తలు సోషల్ మీడియాలో షేర్ అవుతున్నాయి.  ఈ కథనం ద్వారా ఆ ఫోటోకు సంబంధించి నిజమేంటో చూద్దాం.
క్లెయిమ్: స్కిల్ డెవలప్మెంట్ కేసులో ఆంధ్రప్రదేశ్ మాజీ ముఖ్యమంత్రి చంద్రబాబు నాయుడుకు 14 రోజుల రిమాండ్ విధిస్తూ తీర్పు చెప్పిన ఏసీబీ కోర్టు న్యాయమూర్తి ఫోటో.
ఫాక్ట్(నిజం): ప్రస్తుతం వైరల్ అవుతున్న ఫోటోలో ఉన్నది శ్రీకాకుళం-I అదనపు జిల్లా మరియు సెషన్స్ జడ్జిగా వ్యవహరిస్తున్న కే. శ్రీదేవి, చంద్రబాబు కేసులో తీర్పు చెప్పిన ఏసీబీ న్యాయమూర్తి హిమ బిందు కాదు. పైగా న్యాయమూర్తి హిమ బిందుకు ఆంధ్రప్రదేశ్ ముఖ్యమంత్రి లా కాలేజీ డీన్‌గా నియమించాడన్న వార్తలో కూడా నిజం లేదు. కావున పోస్టు ద్వారా చెప్పేది తప్పు.
స్కిల్ డెవలప్మెంట్ కేసులో ఆంధ్రప్రదేశ్ మాజీ ముఖ్యమంత్రి చంద్రబాబు నాయుడుకు ఏసీబీ కోర్టు 14 రోజుల జ్యూడిషియల్ రిమాండ్ విధించిన విషయం తెలిసిందే. ఐతే చంద్రబాబు నాయుడుకు రిమాండ్ విధిస్తూ తీర్పు చెప్పిన న్యాయమూర్తి పేరు సత్య వెంకట హిమ బిందు.
ఈమె ప్రస్తుతం విజయవాడ III అదనపు జిల్లా మరియు సెషన్స్ జడ్జిగా, ఏసీబీ కోర్టు జడ్జిగా కూడా విధులు నిర్వహిస్తున్నారు. ఐతే ప్రస్తుతం వైరల్ అవుతున్న ఫోటోలో ఉన్నది శ్రీకాకుళం I అదనపు జిల్లా మరియు సెషన్స్ జడ్జిగా వ్యవహరిస్తున్న కే. శ్రీదేవి, చంద్రబాబు కేసులో తీర్పు చెప్పిన న్యాయమూర్తి హిమ బిందు కాదు.
కాగా చంద్రబాబు కేసులో తీర్పు చెప్పిన న్యాయమూర్తి హిమ బిందు ఫోటో ఇక్కడ చూడొచ్చు. దీన్నిబట్టి  శ్రీకాకుళం జిల్లా న్యాయమూర్తి ఫోటో ఏసీబీ న్యాయమూర్తి అంటూ తప్పుగా షేర్ చేస్తున్నారని అర్ధమవుతుంది.
ఐతే కొన్ని ఆన్లైన్ బ్లాగ్స్ న్యాయమూర్తి హిమ బిందు ఫోటోకు బదులు న్యాయమూర్తి కే. శ్రీదేవి ఫోటోను చంద్రబాబు కేసుకు ఆపాదిస్తూ షేర్ చేయడంతో ఈ ఫోటో సోషల్ మీడియాలో విస్తృతంగా షేర్ అవుతోంది. ఇదిలా ఉంటే న్యాయమూర్తి హిమ బిందుకు ముఖ్యమంత్రి జగన్ లా కాలేజీ డీన్‌గా నియమించాడన్న వార్తలో కూడా నిజం లేదు, దీనికి సంబంధించిన రిపోర్ట్స్ ఏవి మాకు లభించలేదు.
చివరగా, ఈ ఫోటోలో ఉన్నది చంద్రబాబుకు రిమాండ్ విధిస్తూ తీర్పు చెప్పిన ఏసీబీ న్యాయమూర్తి హిమ బిందు కాదు.

created: September 11, 2023


text:
ఈ ఫోటోలో ఉన్నది ఫ్రాన్స్ లో తల నరికివేయబడ్డ టీచర్ శామ్యూల్ ప్యాటీ కాదు - FACTLY
Sai Krishna Muthyanolla
October 23, 2020
కొందరు యువతీ యువకులు వలసదారులను ఆహ్వానిస్తున్నట్టు ఉన్న ఫొటోలో ఉన్నది ఇటీవలే ఫ్రాన్స్ లో తల నరికివేయబడ్డ వ్యక్తి అని చెప్తున్న పోస్ట్ ఒకటి సోషల్ మీడియాలో వైరల్ అవుతుంది.ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఇటీవలే ఫ్రాన్స్ లో తల నరికివేయబడ్డ వ్యక్తి వలసదారుల్ని ఆహ్వానిస్తున్న ఫోటో.
ఫాక్ట్(నిజం): పోస్టులో చూపిస్తున్న ఫోటో 17 అక్టోబర్ 2020న ఇంగ్లాండ్ లోని కెంట్ లో గుడ్ ఛాన్స్ అనే సంస్థ వలసదారులని స్వాగతిస్తున్న సందర్భంలో తీసిన ఫోటో. ఫ్రాన్స్ లో టీచర్ తల నరికేసిన ఘటన 16 అక్టోబర్ 2020న జరిగింది. దీన్నిబట్టి ఈ ఫోటోకి ఫ్రాన్స్ లో జరిగిన ఘటనకి ఎటువంటి సంబంధం లేదని కచ్చితంగా చెప్పొచ్చు. కావున పోస్టు ద్వారా చెప్పేది తప్పు.
పోస్టులో ఉన్న ఫోటోని రివర్స్ ఇమేజ్ సెర్చ్ చేయగా ఇదే ఫోటోని లండన్ కి చెందిన ‘గుడ్ ఛాన్స్’ అనే ఆర్ట్ & థియేటర్ సంస్థ తమ ట్విట్టర్ అకౌంట్ లో 17 అక్టోబర్ 2020న షేర్ చేసిన ట్వీట్ మాకు కనిపించింది. ఈ ఫోటోని ‘తమ సంస్థ వారు కెంట్ లోని ఫోల్క్ స్టోన్ లో వలసదారులని ఆహ్వానిస్తున్నారు’ అనే వివరణతో షేర్ చేసారు. ఐతే ఈ పోస్ట్ ఆధారంగా గూగుల్ లో కీవర్డ్ సెర్చ్ చేయగా ఫోల్క్ స్టోన్ లో వలసదారులని ఆహ్వానిస్తున్న వార్తని ప్రచారం చేసిన కొన్ని వార్తా కధనాలు మాకు కనిపించాయి, వీటిని ఇక్కడ మరియు ఇక్కడ చూడొచ్చు.  దీన్నిబట్టి ఈ ఫోటోలు ఇంగ్లాండ్ కి సంబంధించిందని, ఫ్రాన్స్ కి సంబంధించింది కాదని కచ్చితంగా చెప్పొచ్చు.
ఐతే ఈ ఫోటోని జూమ్ చేసి చుస్తే ఫొటోలో ఉన్న వారు పట్టుకున్న ప్లకార్డ్స పైన గుడ్ ఛాన్స్  సంస్థ లోగో చూడొచ్చు. పైగా ఈ ఫొటోలో ఉన్నవారి వెనకాల ఉన్న పోలీస్ వ్యాన్ పైన కెంట్ పోలీస్ అని రాసి ఉంది, దీన్నిబట్టి  ఈ ఫోటో ఇంగ్లాండ్ లోని కెంట్ లో తీసిందని కచ్చితంగా చెప్పొచ్చు.
ఇటీవలే ఫ్రాన్స్ లో తల నరికివేయబడ్డ టీచర్ శామ్యూల్ ఫ్యాటీ ఫోటోని పోస్టులో చూపిస్తున్న ఫోటోని పోల్చి చుస్తే రెండు ఫోటోల మధ్య చాలా వ్యత్యాసం ఉంది, పోస్టులో ఉన్నది శామ్యూల్ ఫ్యాటీ ఫోటో కాదని కచ్చితంగా చెప్పొచ్చు. వీటన్నిటి ఆధారంగా పోస్టులో ఉన్న ఫోటో ఫ్రాన్స్ లో తల నరికివేయబడ్డ టీచర్ శామ్యూల్ ఫ్యాటీది కాదని, ఈ ఫోటోకి ఫ్రాన్స్ లో జరిగిన ఘటనకి సంబంధంలేదని కచ్చితంగా చెప్పొచ్చు.
ఫ్రాన్స్ లో 16 అక్టోబర్ 2020న తరగతి గదిలో ప్రోఫెట్ మొహమ్మద్ కార్టూన్లు ప్రదర్శించినందుకు శామ్యూల్ ఫ్యాటీ అనే టీచర్ తలని అబ్దుల్లాక్ అంజోరోవ్ అనే 18 ఏళ్ల వ్యక్తి  నరికిన ఘటన నేపథ్యంలో పోస్టులో చెప్తున్న లాంటి తప్పుదోవ పట్టించే వార్తలు సోషల్ మీడియాలో విస్తృతంగా షేర్ చేస్తున్నారు. ఐతే ఈ ఘటన తరవాత రాడికల్ ఇస్లామైజేషన్ పై కఠినంగా వ్యవహరిస్తామని ఫ్రెంచ్ ప్రెసిడెంట్ ఎమాన్యూల్ మక్రోన్ మీడియా తో మాట్లాడుతూ అన్నారు. ఇస్లామిక్ అతివాదులని ప్రోత్సహిస్తున్న మసీదులను మూసి వేస్తామని, వేరే దేశం లో పుట్టి ఫ్రాన్స్ లో రాడికలైజ్ అయిన వారిని వారి దేశాలకు తిరిగి పంపిస్తామని, ఆన్లైన్ లో జరిగే ఆక్టివిటీపై నిఘా ఉంచుతామని మక్రోన్ అన్నారు.
చివరగా, సంబంధం లేని ఫోటోని ఇటీవల ఫ్రాన్స్ లో తల నరికివేయబడ్డ టీచర్ శామ్యూల్ ప్యాటీ అని ప్రచారం చేస్తున్నారు.

created: October 23, 2020


text:
ప్రధాని మోదీ ఫోటోకి అగ్గి పెట్టాలని చూస్తే ప్రమాదవశాత్తు అంటుకోలేదు; తనకు తానే అంటించుకున్నాడు - FACTLY
Sai Krishna Muthyanolla
March 23, 2022
ప్రధాని మోదీ ఫోటోకి అగ్గి పెట్టాలని ఒక వ్యక్తి అనుకున్నాడని, అయితే చివరికి ఆ వ్యక్తికే అగ్గి అంటుకుందని చెప్తూ ఒక వీడియోని సోషల్ మీడియాలో చాలా మంది షేర్ చేస్తున్నారు. “నిజాయితీ పవర్ ఏంటో ప్రకృతి తిరిగి చూపెట్టింది”, లాంటి వ్యాఖ్యలు చేస్తూ ఆ వీడియోని పోస్ట్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: ప్రధాని మోదీ ఫోటోకి అగ్గి పెట్టాలని చుసిన వ్యక్తికే చివరికి అగ్గి అంటుకున్నట్టు వీడియోలో చూడవచ్చు.
ఫాక్ట్: వీడియోలోని వ్యక్తి సమాజ్‌వాదీ పార్టీకి చెందినవాడు. తాజగా జరిగిన 2022 యూపీ అసెంబ్లీ ఎన్నికల్లో ఎస్పీ ఓడిపోవడంతో తను ఆత్మాహుతి చేసుకునేందుకు ప్రయత్నించాడు. పోస్ట్‌లో చెప్పినట్టు ఏదో ఫోటోకి అగ్గి పెట్టాలని చూసినప్పుడు ప్రమాదవశాత్తు తనకి అగ్గి అంటుకోలేదు. కావాలనే తనకు తానే అగ్గి అంటించుకున్నాడు. కావున పోస్ట్ తప్పుదోవ పట్టించే విధంగా ఉంది.
పోస్ట్‌లోని వీడియో యొక్క స్క్రీన్‌షాట్స్‌ని గూగుల్ రివర్స్ ఇమేజ్ సెర్చ్‌లో వెతకగా, ఆ ఘటన ఉత్తర్‌ప్రదేశ్‌లో జరిగినట్టు తెలిసింది. వీడియోలోని వ్యక్తి సమాజ్‌వాదీ పార్టీకి (ఎస్పీ) సంబంధించిన వాడు అని, తాజగా జరిగిన యూపీ అసెంబ్లీ ఎన్నికల్లో ఎస్పీ ఓడిపోవడంతో తను ఆత్మాహుతి చేసుకునేందుకు ప్రయత్నించాడని ‘ఇండియా టుడే’ అర్టికల్‌లో చదవచ్చు. ఇదే విషయం చెప్తూ వివిధ వార్తాసంస్థలు ప్రచురించిన ఆర్టికల్స్‌ని ఇక్కడ, ఇక్కడ, మరియు ఇక్కడ చదవచ్చు.
పోస్ట్‌లో చెప్పినట్టు ఏదో ఫోటోకి అగ్గి పెట్టాలని చూసినప్పుడు ప్రమాదవశాత్తు తనకి అగ్గి అంటుకోలేదు. కావాలనే తనకు తానే అగ్గి అంటించుకున్నాడు. ‘ఈటీవీ భారత్’ వారితో నరేంద్ర సింగ్ (వీడియోలోని వ్యక్తి) మాట్లాడుతూ ఈవీఎంలను బీజేపీ మారుస్తుందని, వాటి వల్లే అఖిలేష్ ఓడిపోతున్నాడని చెప్పినట్టు ఇక్కడ చదవచ్చు. అంతేకాదు, ఎక్కువ నిడివి గల వీడియోని చూడగా, అందులో నరేంద్ర సింగ్ అగ్గి అంటించుకునే ముందు, బాటిల్ నుండి తనపైనే పెట్రోల్ పోసుకుంటున్నట్టు చూడవచ్చు. మరొక వీడియోలో తన శరీరానికి తానే  అగ్గి అంటించుకుంటునట్టు చూడవచ్చు.
చివరగా, ప్రధాని మోదీ ఫోటోకి అగ్గి పెట్టాలని చూస్తే ప్రమాదవశాత్తు అగ్గి అంటుకోలేదు; తనకు తానే అంటించుకున్నాడు.


text:
ఈ వీడియోలో ఉన్నది నటి ఉర్ఫీ జావెద్, కర్ణాటక హిజాబ్ వివాదంలో వైరల్ అయిన ముస్కాన్ ఖాన్ కాదు - FACTLY
Sai Krishna Muthyanolla
February 28, 2022
కర్ణాటకలో జరిగిన హిజాబ్ వివాదంలో వైరల్ అయిన ముస్కాన్ ఖాన్ ఇలా అర్థనగ్నంగా తిరుగుతున్న వీడియో అంటూ ఒక పోస్ట్ ద్వారా సోషల్ మీడియాలో షేర్ చేస్తున్నారు. ఇటీవల కర్ణాటకలో కొందరు వ్యక్తులు ‘జై శ్రీ రామ్’ అని ముస్కాన్ ముందు నినాదాలు చేయగా, వారికి బదులిస్తూ తను ‘అల్లా హు అక్బర్’ అన్న వీడియో చాలా వైరల్ అయింది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కర్ణాటక హిజాబ్ వివాదంలో వైరల్ అయిన ముస్కాన్ ఖాన్ అర్థనగ్నంగా తిరుగుతున్న వీడియో.
ఫాక్ట్: వీడియోలో ఉన్నది నటి ఉర్ఫీ జావెద్, ముస్కాన్ ఖాన్ కాదు. ఉర్ఫీ జావెద్ స్పోర్ట్స్ బ్రా వేస్కొని జింకి వెళ్తున్న సమయంలో తీసిందే ఈ వీడియో. కావున, పోస్ట్ ద్వారా చెప్పేది తప్పు.
వీడియోను స్క్రీన్‌షాట్స్ తీసి రివర్స్ ఇమేజ్ సెర్చ్ చేసినప్పుడు, అదే వీడియో యూట్యూబ్‌లో లభించింది. NBT Entertainment వారి అధికారిక యూట్యూబ్ ఛానల్‌లో ఇదే వీడియోను 07 ఫిబ్రవరి 2022న అప్లోడ్ చేసారు. ఇది ఉర్ఫీ జావెద్ వీడియో అని, తను స్పోర్ట్స్ బ్రా వేస్కొని జిమ్‌కి వెళ్తున్న సమయంలో తీసిన వీడియో అని తెలిపారు.
హిందీలో జరిగిన ‘బిగ్ బాస్ ఓటీటీ’ కాంటెస్టెంట్ గా పాల్గొన్న నటి ఉర్ఫీ జావెద్, తరచూ ఇటువంటి డ్రెస్సులను ధరించి తన ఇన్‌స్టాగ్రామ్ అకౌంట్‌లో కూడా పోస్ట్ చేస్తూ ఉంటారు. హిజాబ్ వివాదంపై తన అభిప్రాయం అడిగినప్పుడు మహిళలు తమకి నచ్చిన దుస్తులు ధరించవొచ్చని ఆమె తెలిపారు.
చివరగా, ఈ వీడియోలో ఉన్నది నటి ఉర్ఫీ జావెద్, కర్ణాటక హిజాబ్ వివాదంలో వైరల్ అయిన ముస్కాన్ ఖాన్ కాదు.

created: February 28, 2022


text:
ఈ వీడియోలో కనిపిస్తున్న వ్యక్తి స్వామి వివేకానంద కాదు, స్వామి యోగానంద - FACTLY
Sai Krishna Muthyanolla
April 13, 2023
భారత దేశ ఖ్యాతి ఖండ ఖండాలు చాటి చెప్పిన స్వామి వివేకానందుని వీడియో అని చెప్తున్న పోస్టు ఒకటి సోషల్ మీడియాలో వైరల్ అవుతోంది. ఇందులో ఎంత నిజముందో ఈ ఆర్టికల్ ద్వారా చూద్దాం.
క్లెయిమ్: స్వామి వివేకానంద ఉన్న  వీడియో.
ఫాక్ట్ (నిజం): ఈ వీడియోలో సాంప్రదాయ దుస్తులలో నడుస్తూ కనిపిస్తున్న వ్యక్తి పేరు స్వామి యోగానంద. తను అమెరికాలోని న్యూ యోర్క్ నగరాన్ని సందర్శించినప్పుడు తీసిన  వీడియో ఇది. కావున పోస్టులో చేస్తున్న క్లెయిమ్ తప్పు.
వైరల్ వీడియోలో MIRC@SCEDU అనే వాటర్‌మార్క్ ఉండటం గమనించి, దాని గురించి ఇంటర్నెట్లో తగిన కి వర్డ్స్ ఉపయోగించి వెతికాము.
University of South Carolina వారి Moving Image Research Collections వెబ్సైటుకు అది దారి తీసింది. ఈ వెబ్సైటులో ఆర్కైవల్ ఫుటేజ్ యొక్క కలెక్షన్ ఉంటుంది. వీడియోలో ఉన్న లోగో ఈ వెబ్సైటులోని ఒక థంబ్ నైల్  పైన కూడా ఉంది. దాన్ని కింద చిత్రంలో గమనించవచ్చు.
స్వామి వివేకానంద, స్వామి అనే కీ వర్డ్స్ ఉన్నయోగించి ఇందులోని సెర్చ్ చెయ్యగా, వైరల్ వీడియోలో ఉన్న ఫుటేజ్ కలిగిన ఒక వీడియో దొరికింది.
ఈ 48 సెకెన్ల వీడియోలోని ఫుటేజ్ 34 సెకెన్ల దగ్గర నుంచి వైరల్ వీడియోతో మ్యాచ్ అవుతుంది. ఈ వీడియో యొక్క వివరణ ప్రకారం అందులో సాంప్రదాయ దుస్తులు ధరించి ఉన్న వ్యక్తి పేరు స్వామి యోగానంద. అమెరికాలోని న్యూ యార్కు నగరాన్ని ఆయన పర్యటించిన్నప్పుడు  ఈ వీడియోని తీసినట్లు వీడియో వివరణలో ఉంది.
చివరిగా, స్వామి యోగానంద న్యూ యార్క్ నగరంలో నడుస్తున్న దృశ్యాలని స్వామి వివేకానందుడివి అని తప్పుగా షేర్ చేస్తున్నారు.


text:
ఒక వ్యక్తి చేత మూత్రం తాగిస్తున్న ఈ సంఘటన రాజస్థాన్లో జరిగింది, ఆ వ్యక్తి దళితుడు కాదు - FACTLY
Sai Krishna Muthyanolla
August 5, 2022
ఉత్తర భారతదేశంలో దళితులపై కొనసాగుతున్న మనువాద చట్టాలు, శిక్షలు అని చెప్తున్న ఒక పోస్ట్ సోషల్ మీడియాలో షేర్ చెయ్యబడుతోంది. పొస్ట్‌లో ఉన్న ఫోటోలో నేల మీద కూర్చొని ఉన్న ఒక వ్యక్తికి షూ అందిస్తున్నట్లుగా మనం గమనించవచ్చు. ఉత్తరప్రదేశ్‌లో బోరుబావి వద్ద నీళ్లు పట్టుకున్నందుకు దళితున్ని శిక్షిస్తున్నట్టుగా ఈ పోస్టులో షేర్ చేస్తున్నారు. ఇందులో ఎంతవరకు నిజముందో చూద్దాం.
క్లెయిమ్: ఉత్తరప్రదేశ్‌లో బోరుబావి వద్ద నీళ్లు పట్టుకున్నందుకు దళితున్ని శిక్షిస్తున్న వీడియో.
ఫాక్ట్ (నిజం): ఈ సంఘటన 2020లో రాజస్థాన్‌లోని భావే అనే గ్రామంలో  జరిగింది, ఒక వివాహితతో  సంబంధం పెట్టుకున్నాడు అని కలురామ్ దేవసి అనే యువకుడిని కొంతమంది కిడ్నాప్ చేసి కొట్టి, అతనిచేత బలవంతంగా మూత్రం తాగించారు. కలురామ్ దళితుడు కాదు, రేబారి (దేవసి) అనే OBC (Other Backward Classes) గ్రూపుకి చెందిన వ్యక్తి. కాబట్టి పొస్ట్‌లో చెప్తున్నది తప్పుదోవ పట్టిస్తుంది.
ఈ పొస్ట్‌లో ఉన్న ఫోటోని రివర్స్ ఇమేజ్ సెర్చ్ చెయ్యగా ఒక  ఫేస్‌బుక్ పొస్ట్ లింక్ దొరికింది. అందులో దైనిక్ భాస్కర్ పత్రికలో ప్రచురించిన కథనం యొక్క  చిత్రం ఉంది. ఆ కథనం శీర్షిక  ‘యువకుడి అపహరణ, బాటిల్‌లో మూత్రం, బూట్లలో నీళ్లు తాగించారు, ఐదుగురి అరెస్ట్’ అని ఉంది.
దీని ఆధారంగా ఇంటర్నెట్లో సరైన కీ వర్డ్స్‌తో  వెతకగా, దైనిక్ భాస్కర్ మరియు వేరే సంస్థలు రాసిన వార్తా  కథనాలు లభించాయి. ఈ కథానాల ప్రకారం జూన్ 2020లో, రాజస్థాన్‌లోని భావే  అనే గ్రామములో కలురామ్ దేవసి అనే యువకుడిని, వివాహిత మహిళతో సంబంధం  పెట్టుకున్నాడు అని ఆరోపిస్తూ కొంతమంది కిడ్నాప్ చేసి కొట్టి, అతనిచేత బలవంతంగా మూత్రం తాగించారు. ఈ సంఘటనపై రాజస్థాన్ పోలీస్ తొమ్మిది మందిపై కేసు నమోదు చేసి అదుపులోకి తీసుకొన్నారు. ఈ సంఘటను సంబందించిన మరిన్ని కథనాలను ఇక్కడ మరియు ఇక్కడ చూడవచ్చు.
దైనిక్ భాస్కర్ వారి కథనం  ప్రకారం, అరెస్ట్ అయిన వారి పేర్లు లక్ష్మణరామ్ దేవసి, జవనారం, భీమారం, నవరం మరియు దర్గారం దేవసి.
లక్ష్మణరామ్ మరియు దర్గారం  పేరులలో ఉన్న రేబారి (దేవసి) కులం పేరు, బాధితుడు కలురామ్ ది కూడా ఇదే కులం. రాజస్థాన్ రాష్ట్ర సామాజిక న్యాయం మరియు సాధికారత శాఖ వారి కులాల జాబితా ప్రకారం రేబారి (దేవసి) అనే ఓబిసి (OBC) క్యాటగిరీ కిందకి వస్తుంది కానీ దళితుల క్యాటగిరి ఎస్సీ (SC) కాదు.
దీన్ని ఇంకా నిర్ధారించుకోవటానికి కేసు యొక్క ఎఫ్.ఐ.ఆర్  కాపీని  డౌన్లోడ్ చేసి చూసాము. ఒకవేళ  కలురామ్ దళితుడు అయ్యుంటే అరెస్ట్ అయ్యిన వారి పైన SC/ST ప్రివెన్షన్ అఫ్ ఆస్ట్రోసిటీస్ ఆక్ట్, 1989 కింద  కేసు నమోదు అయ్యి  ఉండేది. కానీ ఎఫ్.ఐ.ఆర్  కాపీ ప్రకారం ఐ.పి.సి సెక్షన్ 143, 365, 384, 342, 323 కింద కేసు నమోదు చెయ్యటం జరిగింది. ఈ ఆధారాల బట్టి దేవసి కులానికి చెంది వ్యక్తిని  పొస్ట్‌లో దళితుడు అని తప్పుగా చెప్తున్నారు అని నిర్ధారించుకోవచ్చు. అతన్ని కొట్టినవారిలో కొంతమంది దేవసి కులానికి చెందినవారే .
చివరిగా, ఈ వీడియోలో ఉన్న వ్యక్తి దళితుడు కాదు, ఈ సంఘటన కూడా ఉత్తర్ ప్రదేశ్లో జరగలేదు.  సంభందం లేని పాత వీడియోని తప్పుడు కథనంతో షేర్ చేస్తున్నారు.

created: August 5, 2022


text:
ఈ వీడియోలో క్రికెట్ ఆడుతూ గాయపడ్డ వ్యక్తి ఒడిశాకు చెందిన ఎమ్మెల్యే, ఆంధ్రప్రదేశ్ వై.కా.పా ఎమ్మెల్యే కాదు - FACTLY
Sai Krishna Muthyanolla
January 2, 2024
ఇటీవల ఆంధ్రప్రదేశ్ ప్రభుత్వం ప్రారంభించిన ‘ఆడుదాం ఆంధ్ర’ టోర్నమెంట్ ప్రారంభోత్సవంలో భాగంగా క్రికెట్ ఆడుతూ వై.కా.పా ఎమ్మెల్యే కాటసాని రామిరెడ్డి కిందపడి గాయపడ్డారని చెప్తూ ఒక వీడియో సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: ‘ఆడుదాం ఆంధ్ర’ టోర్నమెంట్లో భాగంగా క్రికెట్ ఆడుతూ కిందపడి గాయపడిన వై.కా.పా ఎమ్మెల్యే కాటసాని రామిరెడ్డి.
ఫాక్ట్: వీడియోలో క్రికెట్ ఆడుతూ అదుపుతప్పి కింద పడిన వ్యక్తి ఒడిశా బీజేడీ ఎమ్మెల్యే భూపిందర్ సింగ్. 25 డిసెంబర్ 2023 నాడు కలహండి జిల్లాలో క్రికెట్ పోటీలను ప్రారంభిస్తుండగా ఈ ఘటన జరిగింది. ఇది ‘ఆడుదాం ఆంధ్ర’ టోర్నమెంట్లో జరిగిన ఘటన కాదు.  కావున పోస్టులో చేయబడ్డ క్లెయిమ్ తప్పు.
ముందుగా ఈ వీడియోలోని దృశ్యాలను రివర్స్ ఇమేజ్ సెర్చ్ చేయగా, ఇదే వీడియో గురించి 25 డిసెంబర్ 2023 నాడు ఒడిశా మీడియా సంస్థలు కథనాలను (ఇక్కడ, ఇక్కడ మరియు ఇక్కడ) ప్రసారం చేశాయి.
ఈ కథనాల ప్రకారం, 25 డిసెంబర్ 2023న ఒడిశాలోని కలహండి జిల్లాలో ఈ ఘటన జరిగింది. బిజూ జనతా దళ్ (బీజేడీ) పార్టీకి చెందిన భూపీందర్ సింగ్ క్రికెట్ పోటీలను ప్రారంభ సమయంలో క్రికెట్ ఆడుతుండగా అదుపుతప్పి కింద పడ్డారు. ఈ ఘటనలో ఆయనకి స్వల్ప గాయాలైనట్లు వార్తా కథనాల్లో పేర్కొన్నారు.
ఇక ఆంధ్ర ప్రదేశ్‌లో ‘ఆడుదాం ఆంధ్ర’ టోర్నమెంట్ ఈ ఘటన జరిగిన మరుసటి రోజు, అనగా 26 డిసెంబర్ 2023 నాడు ప్రారంభమైంది. బనగానపల్లి ఎమ్మెల్యే కాటసాని రామిరెడ్డి ఈ పోటీలను ప్రారంభిస్తున్న వీడియోని ఇక్కడ చూడవచ్చు.
చివరిగా, ఆడుదాం ఆంధ్ర టోర్నమెంట్ ప్రారంభోత్సవంలో క్రికెట్ ఆడుతూ బనగానపల్లి ఎమ్మెల్యే కాటసాని రామిరెడ్డి గాయపడ్డారని సంబంధంలేని వీడియోని షేర్ చేస్తున్నారు.

created: January 2, 2024


text:
ఈ వీడియోలో గోహత్యను అడ్డుకుంటున్నది శ్రీనగర్‌కి చెందిన ఒక ముస్లిం, కశ్మీరీ పండిట్ కాదు - FACTLY
Sai Krishna Muthyanolla
September 22, 2021
జమ్మూ కాశ్మిర్‌లో ఆర్టికల్ 370 హోదా తొలిగించిన తరువాత ఒక కశ్మీరీ పండిట్ గోహత్యను దైర్యంగా అడ్డుకుంటున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: జమ్మూ కశ్మీర్లో  ఆర్టికల్ 370 హోదా తొలిగించిన తరువాత ఒక కశ్మీరీ పండిట్ గోహత్యను దైర్యంగా అడ్డుకుంటున్న దృశ్యాలు.
ఫాక్ట్ (నిజం): ఈ వీడియోలో గోహత్యను అడ్డుకుంటున్నది శ్రీనగర్‌కి చెందిన ఆరిఫ్ జాన్ అనే ఒక ముస్లిం, కశ్మీరీ పండిట్ కాదు. ఈద్ సందర్భంగా తన ఇంటి పక్కన ఉన్న దారుల్-ఉలుం ఖాళీ స్థలంలో గోహత్య నిర్వహిస్తుండగా, తన ఇంటి పక్కన గోహత్య నిర్వహించకుడదని ఆరిఫ్ జాన్ ఆ మసీదు సభ్యులతో గొడవపడ్డాడు. గోహత్య కారణంగా ఇంట్లోకి  చెడువాసన వస్తుందనే కారణంగానే తను ఈ గోహత్యను అడ్డుకున్నట్టు ఆరిఫ్ జాన్ తన ఫేస్బుక్ పోస్టులో చెప్పాడు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో షేర్ చేసిన వీడియోని రివర్స్ ఇమేజ్ సెర్చ్ చేసి వెతికితే, ఈ వీడియోకి సంబంధించిన సమాచారాన్ని తెలుపుతూ ఒక యూసర్ 05 ఆగష్టు 2021 నాడు ట్వీట్ పెట్టినట్టు తెలిసింది. శ్రీనగర్‌కి చెందిన ఒక ముస్లిం వ్యక్తి దారుల్-ఉలుం మసీదులో నిర్వహిస్తున్న గోహత్యను అడ్డుకుంటున్న దృశ్యాలని ఈ ట్వీట్లో తెలిపారు. ఈ ఘటన ఈద్ రోజున శ్రీనగర్‌లోని రైనవరి ప్రాంతంలో చోటుచేసుకున్నట్టు ట్వీట్లో తెలిపారు. ఈ ఘటనకు సంబంధించిన మరొక వీడియోని కూడా ఆ యూసర్ తన ట్విట్టర్ అకౌంట్లో షేర్ చేసారు.
ఈ వివరాల ఆధారంగా ఆ వీడియోకి సంబంధించిన మరింత సమాచారం కోసం వెతకగా, ఈ వీడియో పై స్పష్టతనిస్తూ ‘The Kashmir Walla’ న్యూస్ వెబ్సైటు ఆర్టికల్ పబ్లిష్ చేసినట్టు తెలిసింది. ఈ వీడియోలో  గోహత్యను అడ్డుకుంటున్నది శ్రీనగర్‌కి చెందిన ఆరిఫ్ జాన్ ఒక కశ్మీరీ ముస్లిం అని ఆర్టికల్‌లో తెలిపారు. ఈ ఘటనపై స్పష్టత కోసం ఆరిఫ్ జాన్‌ని సంప్రదిస్తే, “ఈద్ వేడుక సందర్భంగా మా ఇంటి పక్కనే ఉన్న దారుల్-ఉలుం ఖాళి స్థలంలో దాదాపు 20 గోవులను మసీదు సభ్యులు  చంపాలని ప్రయత్నించినప్పుడు, రక్తపు మరకలు మరియు ఇంట్లోకి చెడువాసన వస్తుందని నేను ఆ గోహత్యను అడ్డుకున్నాను”, అని తెలిపినట్టు ఈ ఆర్టికల్‌లో రిపోర్ట్ చేసారు.
ఈ విషయం పై స్పష్టతనిస్తూ ఆరిఫ్ జాన్ 17 సెప్టెంబర్ 2021 నాడు తన ఫేస్బుక్ పేజిలో ఒక పోస్ట్ పెట్టారు. ఆరిఫ్ జాన్, తను కేవలం తన ఇంటి పక్కన స్థలంలో గోహత్య నిర్వహించాకుడదని దారుల్-ఉలుం మసీదు సభ్యులతో గొడవపడ్డానని, ఈద్ వేడుక రోజున గోహత్య నిర్వహించాకుడదని తను అనలేదని ఈ పోస్టులో తెలిపాడు. తన వీడియోని కొంతమంది మతవిద్వేషాలు రెచ్చగొట్టేలా సోషల్ మీడియాలో షేర్ చేస్తున్నారని ఆరిఫ్ జాన్ తెలిపాడు. ఈ వివరాల ఆధారంగా పోస్టులో షేర్ చేసిన వీడియోలో గోహత్యను అడ్డుకుంటుంది శ్రీనగర్‌కి చెందిన ఒక కాశ్మీరి ముస్లిం అని, కాశ్మీరీ పండిట్ కాదని ఖచ్చితంగా చెప్పవచ్చు.
చివరగా, ఈ వీడియోలో గోహత్యను అడ్డుకుంటున్నది శ్రీనగర్‌కి చెందిన ఆరిఫ్ జాన్ ఒక కాశ్మీరి ముస్లిం, కశ్మీరీ పండిట్ కాదు.

created: September 22, 2021


text:
ఈ వీడియోలో నరేంద్ర మోదీని పొగుడుతూ ప్రతిపక్ష పార్టీలకు వ్యతిరేకంగా పాట పాడుతున్నది రాకీ మిట్టల్ కాదు - FACTLY
Sai Krishna Muthyanolla
December 22, 2022
రాకీ మిట్టల్ ప్రధాని నరేంద్ర మోదీని పొగుడుతూ ప్రతిపక్ష పార్టీలకు వ్యతిరేకంగా పాడిన పాట యొక్క దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. రాకీ మిట్టల్ పాటకు వ్యతిరేకంగా భారతదేశంలోని ప్రతిపక్ష పార్టీలన్నీ కోర్టుకి వెళ్లాలని నిర్ణయించుకున్నాయంటూ ఈ పాటని షేర్ చేస్తూ క్లెయిమ్ చేశారు. ఈ పోస్టులో ఎంతవరకు నిజముందో చూద్దాం.
క్లెయిమ్: రాకీ మిట్టల్ ప్రధాని నరేంద్ర మోదీని పొగుడుతూ ప్రతిపక్ష పార్టీలకు వ్యతిరేకంగా పాడిన పాట దృశ్యాలు.
ఫాక్ట్ (నిజం): ఈ వీడియోలో ‘మై చౌకీదార్’ అనే హిందీ గేయాన్ని పాడుతున్నది ఉమాశంకర్ దే మరియు నబానితా సాహ అనే గాయకులు. రాకీ మిట్టల్ 2019లో కాంగ్రెస్ మరియు రాహుల్ గాంధీని కించపరుస్తూ పాడిన ఒక వివాదాస్పద గేయాన్ని పలువురు   కాంగ్రెస్ నాయకులు వ్యతిరేకిస్తూ, హర్యానా ప్రభుత్వం వెంటనే రాకీ మిట్టల్‌ను తొలగించి కాంగ్రెస్‌కు బహిరంగంగా క్షమాపణ చెప్పాలని, లేకుంటే రాకీ మిట్టల్‌పై కోర్టులో పరువు నష్టం దావా పెడతామని డిమాండ్ చేశారు. కానీ, పోస్టులో షేర్ చేసిన వీడియోకీ, రాకీ మిట్టల్‌కు ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ఉమాశంకర్ దే అనే యూట్యూబ్ ఛానెల్ 04 ఏప్రిల్ 2019 నాడు పబ్లిష్ చేసినట్టు తెలిసింది. ఉమాశంకర్ దే మరియు నబానితా సాహ అనే గాయకులు ‘మై చౌకీదార్’ అనే గేయాన్ని పాడుతున్న దృశ్యాలు, అంటూ ఈ వీడియోని పబ్లిష్ చేశారు. 2019 లోక్‌సభ ఎన్నికల సందర్భంగా ఈ పాటని రూపొందించినట్టు ఉమాశంకర్ దే ఈ వీడియోని తన ఫేస్‌బుక్ పేజీలో షేర్ చేస్తూ తెలిపారు.
బీజేపి స్టార్ క్యాంపెయినర్ మరియు హర్యానా ప్రభుత్వంలో ‘ఏక్ ఔర్ సుధర్’ కార్యక్రమానికి డైరెక్టర్‌గా బాధ్యతలు నిర్వహించిన రాకీ మిట్టల్, నరేంద్ర మోదీని, దేశంలోని బీజేపీ ప్రభుత్వాన్ని పొగుడుతూ అనేక గీతాలను తన యూట్యూబ్ ఛానెల్లో పబ్లిష్ చేశారు. రాకీ మిట్టల్ రూపొందించిన అటువంటి కొన్ని పాటలని ఇక్కడ, ఇక్కడ మరియు ఇక్కడ చూడవచ్చు.
రాకీ మిట్టల్ 2019లో కాంగ్రెస్ మరియు రాహుల్ గాంధీపై చేసిన ఒక వివాదాస్పద గేయాన్ని హర్యానా కాంగ్రెస్ నాయకులు వ్యతిరేకిస్తూ, హర్యానా ప్రభుత్వం వెంటనే రాకీ మిట్టల్‌ను తొలగించి కాంగ్రెస్‌కు బహిరంగంగా క్షమాపణ చెప్పాలని, లేకుంటే రాకీ మిట్టల్‌పై కోర్టులో పరువు నష్టం దావా వేస్తామని డిమాండ్ చేశారు. కానీ, పోస్టులో షేర్ చేసిన వీడియోకీ, రాకీ మిట్టల్‌కు ఎటువంటి సంబంధం లేదు. రాకీ మిట్టల్ పాటకు వ్యతిరేకంగా భారతదేశంలోని ప్రతిపక్ష పార్టీలన్నీ కోర్టుకి వెళ్లాలని నిర్ణయించుకున్నాయంటూ ఇటీవల ఏ వార్తా సంస్థ రిపోర్ట్ చేయలేదు.
చివరగా, ఈ వీడియోలో నరేంద్ర మోదీని పొగుడుతూ ప్రతిపక్ష పార్టీలకు వ్యతిరేకంగా పాట  పాడుతున్నది రాకీ మిట్టల్ కాదు.

created: December 22, 2022


text:
ఈ వీడియోలో మోదీని పోగుడుతుంది ఫస్ట్ ఇండియా న్యూస్ ఎడిటర్ జగదీష్ చంద్ర, కాంగ్రెస్ పార్టీ నాయకుడు కాదు - FACTLY
Sai Krishna Muthyanolla
December 22, 2021
కాంగ్రెస్ పార్టీ నాయకుడు మోదీని పోగుడుతున్నాడంటూ ఒక వీడియోని షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వీడియోకి సంబంధించిన నిజమేంటో చూద్దాం.
క్లెయిమ్: కాంగ్రెస్ పార్టీ నాయకుడు మోదీని పోగుడుతున్న వీడియో.
ఫాక్ట్ (నిజం): ఈ వీడియోలో మోదీని పోగుడుతున్నది ఫస్ట్ ఇండియా న్యూస్ ఎడిటర్,  చీఫ్ మేనేజింగ్ డైరెక్టర్ అయిన జగదీష్ చంద్ర. ఈయనకి, కాంగ్రెస్ పార్టీకి ఎటువంటి సంబంధంలేదు. ఒక మీడియా సమావేశంలో విలేకరి అడిగిన ప్రశ్నకు స్పందిస్తూ జగదీష్ చంద్ర ఈ వ్యాఖ్యలు చేసారు. కావున పోస్టు ద్వారా చెప్పేది తప్పు.
వీడియోలో మోదీని పొగుడుతున్నది ఫస్ట్ ఇండియా న్యూస్ ఎడిటర్, చీఫ్ మేనేజింగ్ డైరెక్టర్ అయిన జగదీష్ చంద్ర. ఆయనకి, కాంగ్రెస్ పార్టీకి ఎటువంటి సంబంధంలేదు. ఇటీవల ప్రధానమంత్రి నరేంద్ర మోదీ ఉత్తరప్రదేశ్‌లో కాశీ-విశ్వనాథ్ కారిడార్‌ని ప్రారంభించిన సంగతి తెలిసిందే. ఈ నేపథ్యంలోనే జరిగిన ఒక మీడియా సమావేశంలో నరేంద్ర మోదీ,  రాహుల్ గాంధీ  గురుంచి ఒక విలేకరి అడిగిన ప్రశ్నకు స్పందిస్తూ జగదీష్ చంద్ర ఈ వ్యాఖ్యలు చేసారు.
వైరల్ వీడియోలో ఫస్ట్ ఇండియా న్యూస్ లోగో స్పష్టంగా కనిపిస్తుంది, దీని ఆధారంగా యూట్యూబ్‌లో కీవర్డ్ సెర్చ్ చేయగా, వైరల్ క్లిప్ యొక్క పూర్తి నిడివి గల వీడియో మాకు లభించింది. ఈ వీడియోలో 1.02 నిముషాల వద్ద వైరల్ వీడియోలో మోదీని పొగుడుతున్న వ్యక్తిని ఫస్ట్ ఇండియా న్యూస్ ఎడిటర్ మరియు చీఫ్ మేనేజింగ్ డైరెక్టర్ అయిన జగదీష్ చంద్ర అని పరిచయం చేయడం చూడొచ్చు.
జగదీష్ చంద్రకి కాంగ్రెస్ పార్టీతో సంబంధం ఉన్నట్టు మాకు ఎటువంటి సమాచారం లభించలేదు. గతంలో జగదీష్ చంద్ర మోదీపై చేసిన విశ్లేషణ ఇక్కడ చూడొచ్చు. ఫస్ట్ ఇండియా న్యూస్ మరియు జగదీష్ చంద్రకి సంబంధించిన వార్తా కథనం ఇక్కడ చూడొచ్చు.
చివరగా, ఈ వీడియోలో మోదీని పోగుడుతుంది ఫస్ట్ ఇండియా న్యూస్ ఎడిటర్ జగదీష్ చంద్ర, కాంగ్రెస్ పార్టీ నాయకుడు కాదు.

created: December 22, 2021


text:
నరేంద్ర మోదీని పొగుడుతూ ప్రసంగం ఇస్తున్న వీడియోలో వ్యక్తి పాకిస్తాన్ విలేకరి కాదు - FACTLY
Sai Krishna Muthyanolla
July 5, 2021
పాకిస్తాన్ విలేకరి భారత ప్రధాని నరేంద్ర మోదీ గురించి పొగుడుతూ ప్రసంగం ఇస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: పాకిస్తాన్ విలేకరి భారత ప్రధాని నరేంద్ర మోదీ గురించి పొగుడుతూ ప్రసంగం ఇస్తున్న దృశ్యాలు.
ఫాక్ట్ (నిజం): ఈ వీడియోలో నరేంద్ర మోదీని పొగుడుతూ ప్రసంగం ఇస్తున్నది భారత దేశానికి చెందిన మొటివేషనల్ స్పీకర్, హర్షవర్ధన్ జైన్. హర్షవర్ధన్ జైన్ ఈ వీడియోని 15 ఆగష్టు 2020 నాడు తన యూట్యూబ్ ఛానెల్లో పబ్లిష్ చేసారు. హర్షవర్ధన్ జైన్ పాకిస్తాన్ విలేకరి కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని కొందరు యూసర్లు తమ ఫేస్బుక్ పేజిలో షేర్ చేసినట్టు తెలిసింది. ఆ పోస్టులని ఇక్కడ, ఇక్కడ చూడవచ్చు. వీడియోలో ప్రసంగం ఇస్తుంది హర్షవర్ధన్ జైన్ అనే మొటివేషనల్ స్పీకర్ అని ఈ పోస్టులలో తెలిపారు.
ఈ వివరాల ఆధారంగా వీడియోలో ప్రసంగం ఇస్తున్న వ్యక్తికి సంబంధించిన పూర్తి వివరాల కోసం వెతకగా, ఇదే వీడియోని హర్షవర్ధన్ జైన్ అనే యూట్యూబ్ ఛానెల్ 15 ఆగష్టు 2020 నాడు పబ్లిష్ చేసినట్టు తెలిసింది. ఈ వీడియోలోని 1:41 నిమిషాల నుంచి పోస్టులో షేర్ చేసిన అవే దృశ్యాలు కనపడుతుండటాన్ని మనం గమనించవచ్చు. హర్షవర్ధన్ భారత దేశానికి చెందిన ఒక ప్రముఖ మొటివేషనల్ స్పీకర్ అని ఈ యూట్యూబ్ ఛానల్ వివరణలో తెలిపారు. హర్షవర్ధన్ జైన్ పలు సమావేశంలో ఇచ్చిన ప్రసంగాల వీడియోలని అతని ప్రైవేటు వెబ్సైటులో మరియు సోషల్ మీడియా హేండిల్స్ లో షేర్ చేసారు. ఆ వీడియోలని ఇక్కడ, ఇక్కడ చూడవచ్చు.
‘India Today’ న్యూస్ సంస్థ ఈ వీడియోకి సంబంధించి స్పష్టత కోసం హర్షవర్ధన్ జైన్ ఆఫీస్ ని సంప్రదించగా, హర్షవర్ధన్ జైన్ అసిస్టెంట్ త్రిలోక్ శర్మ ఈ వీడియోపై వారికి స్పష్టతనిచ్చారు. హర్షవర్ధన్ జైన్ రాజస్తాన్ రాష్ట్రంలోని జైపూర్ నగరానికి చెందిన వారని, అతను ఒక కార్పొరేట్ కంపెనీ ఉద్యోగులకు ప్రసంగం ఇస్తున్నప్పుడు ఈ వీడియో తీసినట్టు త్రిలోక్ శర్మ ‘India Today’ కి తెలిపారు. హర్షవర్ధన్ జైన్ పాకిస్తాన్ కి చెందిన వారు కాదని అతను స్పష్టం చేసారు. ‘India Today’ హర్షవర్ధన్ జైన్ ఆఫీస్ వారు ఇచ్చిన స్పష్టతను రిపోర్ట్ చేస్తూ పబ్లిష్ చేసిన ఫాక్ట్-చెక్ ఆర్టికల్ ని ఇక్కడ చూడవచ్చు.  ఈ వివరాల ఆధారంగా పోస్టులో షేర్ చేసిన వీడియోలోని వ్యక్తి పాకిస్తాన్ విలేకరి కాదని ఖచ్చితంగా చెప్పవచ్చు.
చివరగా, ఈ వీడియోలో నరేంద్ర మోదీని పొగుడుతూ ప్రసంగం ఇస్తుంది భారత దేశానికి చెందిన మొటివేషనల్ స్పీకర్, హర్షవర్ధన్ జైన్, పాకిస్తాన్ విలేకరి కాదు.


text:
ఈ ఫోటోలో ప్రధాని మోదీతో పాటు కనిపిస్తున్నది గుజరాత్ వ్యవసాయ శాఖా మంత్రి, కూలిపోయిన మోర్బీ బ్రిడ్జ్ కాంట్రాక్టర్ కాదు - FACTLY
Sai Krishna Muthyanolla
November 1, 2022
గుజరాత్ రాష్ట్రం మోర్బీ నగరంలో మచ్చు నదిపై నిర్మించిన కేబల్ బ్రిడ్జ్ ఇటీవల కులిపోయి 130 మందికి పైగా ప్రాణాలను బలిగొన్న విషయం అందరికి తెలిసిందే. ఈ నేపథ్యంలో, కూలిపోయిన వంతెన పునరుద్ధరణ పనులను నిర్వహించిన కాంట్రాక్టర్ ప్రధానమంత్రి మోదీతో ఉన్న ఫోటో, అంటూ సోషల్ మీడియాలో ఒక పోస్టు షేర్ అవుతోంది. ప్రభుత్వం ఈ అవినీతి కాంట్రాక్టర్‌ను విదేశాలకు పంపకుండా అతనిపై కఠిన చర్యలు తీసుకోవాలంటూ ఈ పోస్టులో డిమాండ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: గుజరాత్ మోర్బీ నగరంలో కూలిపోయిన తీగల వంతెనను నిర్మించిన కాంట్రాక్టర్ ప్రధానమంత్రి మోదీతో ఉన్న ఫోటో.
ఫాక్ట్ (నిజం):  ఈ ఫోటోలో ప్రధాని నరేంద్ర మోదీకి నమస్కరిస్తున్నది గుజరాత్ వ్యవసాయ శాఖా మంత్రి రాఘవ్‌జీభాయి హంసరాజభాయి పాటిల్. మోర్బీలో కూలిపోయిన కేబుల్ బ్రిడ్జ్ పునరుద్ధరణ మరియు నిర్వహణ పనుల కాంట్రాక్ట్‌ను పొందింది గుజరాత్ రాష్ట్రానికి చెందిన ఒరేవా గ్రూప్ (అజంతా మ్యానుఫ్యాక్చరింగ్ ప్రైవేట్ లిమిటెడ్). ఈ సంస్థ వ్యవస్థాపకుడు ఓధవజీభాయి రాఘవ్‌జీ పాటిల్ 2012లో చనిపోయారు. ప్రస్తుతం అజంతా-ఓరెవా సంస్థకు జైసుఖ్ భాయ్ భలోడియా నేతృత్వం వహిస్తున్నారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సర్చ్ చేసి వెతికితే, ఇదే ఫోటో ‘దివ్య భాస్కర్’ మరియు ‘VTV గుజరాత్’ వార్తా సంస్థలు 2021లో పబ్లిష్ చేసిన ఆర్టికల్స్‌లో దొరికింది. గుజరాత్ వ్యవసాయ శాఖ మంత్రి  రాఘవజీభాయి హంసరాజభాయి పాటిల్ ఢిల్లీలో ప్రధాని నరేంద్ర మోదీని కలుసుకున్న చిత్రమంటూ ఈ ఆర్టికల్స్‌లో రిపోర్ట్ చేశారు. ఈ ఫోటోని రాఘవజీభాయి హంసరాజభాయి పాటిల్ తన అధికారిక ట్విట్టర్  మరియు ఫేస్‌బుక్ హాండిల్స్ ప్రొఫైల్ ఫోటోగా పెట్టుకున్నారు.
బ్రిటిష్ హయాంలో నిర్మించిన మోర్బీ తీగల వంతెన పునరుద్ధరణ పనులను గుజరాత్ ప్రభుత్వం ఈ సంవత్సరం ఒరేవా కంపెనీకి (అజంతా మ్యానుఫ్యాక్చరింగ్ ప్రైవేట్ లిమిటెడ్) అప్పజెప్పినట్టు తెలిసింది. రాఘవజీభాయి హంసరాజభాయి పాటిల్ 2019లో బీజేపీ తరుపున జాంనగర్ ఉపఎన్నికలలో పోటీ చేసి శాసనసభ్యుడిగా ఎన్నికయ్యారు. రాఘవజీభాయి హంసరాజభాయి పాటిల్ తనకు అజంతా-ఒరేవా సంస్థలో భాగస్వామ్యం ఉనట్టు తన ఎన్నికల అఫిడవిట్లో కూడా పేర్కొనలేదు.
అజంతా వాల్ క్లాక్స్ మ్యానుఫ్యాక్చరింగ్ సంస్థను మొట్టమొదట ఓధవజీభాయి రాఘవజీ పాటిల్ 1971లో స్థాపించారు. ‘ఫాదర్ ఆఫ్ వాల్ క్లాక్స్’గా పేరుపొందిన ఓధవజీభాయి రాఘవజీ పాటిల్ 2012లో కన్నుమూసారు.
ప్రస్తుతం అజంతా మ్యానుఫ్యాక్చరింగ్ ప్రైవేట్ లిమిటెడ్, అందులో భాగమైన ఓరెవా సంస్థలను జైసుఖ్ భాయ్ పాటిల్ నేతృత్వం వహిస్తున్నారు. ఒరేవా సంస్థ వ్యవస్థాపకులు, నిర్వహకులకు సంబంధించిన పూర్తి వివరాలను ఇక్కడ చూడవచ్చు.
గుజరాత్ ప్రభుత్వంతో కుదుర్చుకున్న ఒప్పందంలో భాగంగా ఒరేవా కంపెనీ వచ్చే 15 సంవత్సరాల పాటు మోర్బీ కేబుల్ బ్రిడ్జ్ నిర్వహణ, మరమ్మతు భాధ్యతలు చూడాల్సి ఉంది. అయితే, ఒరేవా కంపెనీ మోర్బీ బ్రిడ్జ్ పునరుద్ధరణ పనులను దేవప్రకాశ్ సొల్యూషన్ అనే థర్డ్ పార్టీ సంస్థకు అప్పజెప్పినట్టు పలు వార్తా సంస్థలు రిపోర్ట్ చేశాయి. మోర్బీ బ్రిడ్జ్ కూలిన ఘటనకు బాధ్యులయిన బ్రిడ్జి కాంట్రాక్టర్, మేనేజర్, సెక్యూరిటీ సిబ్బంది మరియు టికెట్ కలెక్టర్‌ను గుజరాత్ పోలీసులు అరెస్ట్ చేశారు.
చివరగా, ఈ ఫోటోలో నరేంద్ర మోదీతో పాటు ఉన్నది గుజరాత్ వ్యవసాయ శాఖ మంత్రి రాఘవజీభాయి హంసరాజభాయి పాటిల్, కూలిపోయిన మోర్బీ బ్రిడ్జ్ కాంట్రాక్టర్ కాదు.

created: November 1, 2022


text:
ఈ వీడియోలో హాస్పిటల్ లిఫ్ట్‌లోకి ఎక్కుతూ కనిపిస్తుంది మహేష్ బాబు కాదు, అతని అల్లుడు అశోక్ గల్లా - FACTLY
Sai Krishna Muthyanolla
November 21, 2022
‘సూపర్ స్టార్ కృష్ణ తుది శ్వాస విడిచే సమయంలో హాస్పిటల్ కు పరుగులు పెట్టిన మహేష్ బాబు.’ అని చెవుతున్న వీడియో ఒకటి సోషల్ మీడియాలో షేర్ అవుతోంది. ఇందులోని నిజానిజాలు ఎంతో ఈ పోస్టు ద్వారా తెలుసుకుందాం.
క్లెయిమ్:  సూపర్ స్టార్ కృష్ణ తన తుది శ్వాస పీల్చే సమయంలో మహేష్ బాబు పరుగెత్తుకుంటూ హాస్పిటల్ చేరుకున్న దృశ్యాలు.
ఫాక్ట్ (నిజం): ఈ వీడియోలో కనిపిస్తున్న వ్యక్తి పేరు అశోక్ గల్లా, అతను మహేష్ బాబు అల్లుడు. ఇతను గుంటూరు ఎంపీ, గల్లా జయదేవ్ కుమారుడు. కావున, పోస్టులో చేస్తున్న క్లెయిమ్ తప్పు.
వీడియోలో వినిపిస్తున్న మాటలని సరిగ్గా గమనిస్తే, పేరేమో అశోక్ గల్లా అని స్క్రీన్ వెనకనుండి చెప్తున్నట్లు అర్ధం అవుతుంది. దీని ఆధారంగా ఇంటర్నెట్ లో వెతకగా, పోస్టులో ఉన్న వీడియో యొక్క పూర్తి వెర్షన్ దొరికింది. సుమన్ టివీ అనే యూట్యూబ్ ఛానెల్లో అప్లోడ్ చేసిన ఈ వీడియో 1:05 నిమిషాల నిడివి కలిగి ఉంది. ఇటువంటి మరొక వీడియోని ఇక్కడ చూడవొచ్చు. ఇకపోతే, మహేష్ బాబు కృష్ణని హాస్పిటల్ లో చూడటానికి వెళ్లినప్పటి దృశ్యాలు ఇక్కడ చూడవచ్చు.
అశోక్ గల్లా గుంటూరు ఎంపీ గల్లా జయదేవ్ కుమారుడు, మహేష్ బాబుకి అల్లుడు వరస అవుతాడు. తాను నటించిన మొదటి చిత్రం ‘హీరో’ జనవరి 2022న విడులైంది. అశోక్ గల్లా గురించి మరిన్ని వివరాలు తన సోషల్ మీడియా హ్యాండిల్ ద్వారా తెలుసుకోవచ్చు.
చివరిగా, ఈ వీడియోలో హాస్పిటల్ లిఫ్ట్‌లోకి ఎక్కుతూ కనిపిస్తుంది మహేష్ బాబు కాదు, అతని అల్లుడు అశోక్ గల్లా.

created: November 21, 2022


text:
ఈ వీడియోలో పాట పాడుతున్న వ్యక్తి కేరళ మంత్రి రాజన్ అని తప్పుగా షేర్ చేస్తున్నారు - FACTLY
Sai Krishna Muthyanolla
December 21, 2022
‘కేరళ రాష్ట్రం (సీపీఐ) రాష్ట్ర మంత్రి  రాజన్ గారు సాధారణ టీ స్టాల్ వద్ద కూర్చొని అందరితో కలిసి పాట పాడుతూ హాయిగా ఉన్నాడు’ అని చెప్తున్న వీడియో ఒకటి సోషల్ మీడియాలో వైరల్ అవుతోంది. ఇందులో ఒక వ్యక్తి పాట  పాడుతుండగా పక్కన ఉన్న కొంతమంది బెంచ్ పైన దరువు వాయిస్తూ కనిపిస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: కేరళలోని ఒక టీ స్టాల్ లో కూర్చొని పాట పాడుతున్న ఆ రాష్ట్ర మంత్రి రాజన్.
ఫాక్ట్ (నిజం): పోస్టులో ఉన్న వీడియో క్లిప్, ‘కేరళ ఫుడీ’ అనే ఫుడ్ వ్లాగర్ తన ఇన్‌స్టాగ్రామ్‌లో పోస్టు చేసిన వ్లాగ్ లోనిది. తను ఈ వీడియోని కేరళలోని కుమారకోంలో ఉన్న ‘కీరికులీ తెంగింతోప్పు’ అనే హొటల్‌లో చిత్రీకరించాడు. అక్కడ కొంతమంది కస్టమర్స్ సాయంకాలవేళ ఆ హోటల్‌లో పాటలు పాడుకుంటూ గడుపుతారని అతను వ్లాగ్‌లో చెప్పాడు. పాడుతున్న వ్యక్తి కేరళ మంత్రి రాజన్ అని వీడియో మొత్తంలో ఎక్కడా కూడా చెప్పలేదు. కావున, పోస్టులో చేస్తున్న క్లెయిమ్ తప్పు.
వీడియోలో ‘కేరళ ఫుడీ’ అనే వాటర్ మార్క్  గమనించి ఇంటర్నెట్లో ఆ పేరుతో సెర్చ్ చేసాము. అదే పేరుతో ఒక ఇన్‌స్టాగ్రామ్ పేజీ మరియు యూట్యూబ్ ఛానల్ ఉన్నాయి. ఈ రెండు ఒక ఫుడ్ వ్లాగర్ మరియు ట్రావెలర్ కి సంబంధించినవి. పోస్టులో ఉన్న వీడియో కోసం వీటిలో వెతకగా, ‘కేరళ ఫుడీ’ ఇన్‌స్టాగ్రామ్ పేజీలో జూన్ 7వ తారీఖున అప్లోడ్ చేసిన వీడియోలో పోస్టులో ఉన్నట్టుగా ఒక వ్యక్తి పాట పాడుతుంటే కొందరు దరువు వేస్తున్న  దృశ్యాలు కనిపించాయి.
కేరళ ఫుడీ, కేరళలోని కుమారకోంలో ఉన్న ‘కీరికులీ తెంగింతోప్పు’ అనే హొటల్‌లో ఈ వ్లాగ్ చిత్రీకరించాడు. అక్క కొంతమంది సాయంత్రం వేళ ఇలా వచ్చి పాటలు పాడుతూ తమ సమయాన్ని గడుపుతారని వీడియోలో చెప్పాడు. తను వీడియో మొత్తంలో ఎక్కడా కూడా పాట పడుతున్న వ్యక్తి కేరళ  మంత్రి అని చెప్పలేదు.
అసలు రాజన్ అనే మంత్రి ఎవరైనా కేరళ క్యాబినెట్లో ఉన్నారా అని ఇంటర్నెట్లో వెతకగా, కె. రాజన్ అనే సీపీఐ పార్టీ యొక్క మంత్రి ఉన్నారని తెలిసింది. ఈయన కేరళ రాష్ట్ర హౌసింగ్   మరియు రెవిన్యూ మంత్రిగా పని చేస్తున్నారు. ఆయన గురించి మరింత సమాచారం మీరు ఇక్కడ మరియు ఇక్కడ పొందవచ్చు. మంత్రి రాజన్ ఇలా పాట పాడరా అని ఏమైనా వార్తా కథనాలు ఉన్నాయా అని ఇంటర్నెట్లో వెతకగా, ఎటువంటి సమాచారం లభించలేదు. అసలు ఈ వైరల్ వీడియోలో పాట పాడుతున్న వ్యక్తి ఎవరు అని ‘కేరళ ఫుడీ’కి తన ఈ మెయిల్ ద్వారా సంప్రదించగా, తను ఆ వ్యక్తి పేరు మోహనన్ అని, కే.రాజన్ కాదు అని స్పష్టం చేసాడు.
మోహనన్ మరియు ఆయన బృందం గురించి కారైకాల్ న్యూస్ వారు ఒక వార్త కథనాన్ని చేసారు, ఆ వీడియోని ఇక్కడ చూడవచ్చు. అంతే కాకుండా, మోహనన్ తన బృందంతో కలిసి మోనోరమా టీవి వారి ఒక షో లో పాట పాడారు. ఆ వీడియోని ఇక్కడ చూడవచ్చు.
చివరగా, ఈ వీడియోలో పాట పాడుతున్న వ్యక్తి  కేరళ మంత్రి రాజన్ అని తప్పుగా షేర్ చేస్తున్నారు.

created: December 21, 2022


text:
ఈ వీడియోలో హిందూ నిరసనకారులకి మద్దతు తెలుపుతున్న వ్యక్తి భారతీయ జర్నలిస్ట్ రోహిత్ శర్మ, పాకిస్తాన్ జర్నలిస్ట్ కాదు - FACTLY
Sai Krishna Muthyanolla
February 17, 2022
కర్ణాటక మాండ్య కాలేజీలో ముస్లిం విద్యార్థిని ముస్ఖాన్ ఖాన్‌ను కొంత మంది హిందూ యువకులు ‘జై శ్రీ రాం’ నినాదాలతో చుట్టుముట్టడం, దానికి ఆమె ‘అల్లా హు అక్బర్’ అని ప్రతిస్పందించిన వీడియో సోషల్ మీడియాలో వైరల్ అయిన విషయం మనకందరికీ తెలుసు. హిజాబ్ వివాదానికి ప్రధాన బిందువుగా నిలిచిన ఈ ఘటనలో ముస్లిం మహిళను ‘జై శ్రీ రాం’ నినాదాలతో చుట్టుముట్టిన హిందూ యువకులను పాకిస్తాన్ టివీ విశ్లేషకులు ప్రశంసిస్తున్న దృశ్యాలంటూ సోషల్ మీడియాలో ఒక వీడియో షేర్ అవుతుంది. ఈ ఘటనలో ముస్లిం మహిళ పథకం ప్రకారమే హిందూ వర్గానికి వ్యతిరేకంగా ‘అల్లా హు అక్బర్’ నినాదాలు చేసిందని పాకిస్తాన్ విశ్లేషకులు చర్చించినట్టు పోస్టులో తెలుపుతున్నారు. ఆ వీడియోలో ఎంతవరకు నిజముందో చూద్దాం.
క్లెయిమ్: కర్ణాటక మాండ్య కాలేజీ ఘటనలో హిందూ యువకులు మంచివారని పాకిస్తాన్ జర్నలిస్టులు ప్రశంసిస్తున్న దృశ్యాలు.
ఫాక్ట్ (నిజం): ఈ వీడియోలో మాట్లాడుతున్న ఆర్జూ కాజ్మి పాకిస్తాన్ దేశానికి చెందిన జర్నలిస్ట్ అన్న మాట వాస్తవం. కాని, ఈ వీడియోలో పాకిస్తానిగా తెలుపుతున్న వ్యక్తి భారతీయ జర్నలిస్ట్ రోహిత్ శర్మ. రోహిత్ శర్మ, మాండ్య కాలేజీలో జరిగిన ఘటన గురించి ఆర్జూ కాజ్మితో మాట్లాడుతూ, వందల మంది హిందూ నిరసనకారుల మధ్య ఆ ముస్లిం అమ్మాయి ‘అల్లా హు అక్బర్’ నినాదాలు చేసినప్పటికీ, వారు ఆమెని ఏమీ చేయలేదని, ఈ విషయం ముందుగా గ్రహించే ఆ అమ్మాయి ధైర్యంగా ‘అల్లా హు అక్బర్’ నినాదాలు చేసిందని తెలిపారు. ఈ ఘటన ఆధారంగా ముస్లింలు భారత దేశంలో ఎంత సురక్షితంగా ఉన్నారో అంచనా వేయవచ్చని రోహిత్ శర్మ ఆర్జూ కాజ్మితో తెలిపారు. కావున, పోస్టులో చేస్తున్న క్లెయిమ్ తప్పు దోవ పట్టించేలా ఉంది.
పోస్టులో షేర్ చేసిన వీడియోలో, మహిళా జర్నలిస్ట్ పేరు ఆర్జూ కాజ్మి అని తెలిపారు. ఈ వీడియోకి సంబంధిచిన పూర్తి సమాచారం కోసం ఇంటర్నెట్లో వెతికితే, ఆర్జూ కాజ్మి, పాకిస్తాన్ దేశానికి చెందిన ఒక జర్నలిస్ట్ అని తెలిసింది. పోస్టులో షేర్ చేసిన ఇంటర్వ్యూ యొక్క పూర్తి వీడియోని ఆర్జూ కాజ్మి 09 ఫిబ్రవరి 2022 నాడు తన యూట్యూబ్ ఛానల్లో షేర్ చేసింది. ఈ వీడియోలో హిజాబ్ వివాదానికి సంబంధించి తనతో పాటు చర్చిస్తున్నది భారతీయ జర్నలిస్ట్ రోహిత్ శర్మ అని ఆర్జూ కాజ్మి వీడియోలో తెలిపారు. ఆర్జూ కాజ్మి ఈ ఇంటర్వ్యూలో కర్ణాటక హిజాబ్ వివాదానికి ప్రధాన బిందువుగా నిలిచిన మాండ్య కాలేజీ ఘటన గురించి రోహిత్ శర్మతో చర్చించారు.
రోహిత్ శర్మ, తను గత 20 సంవత్సరాలుగా ప్రముఖ భారతీయ వార్తా సంస్థలలో జర్నలిస్టుగా పనిచేసినట్టు తన ట్విట్టర్ మరియు యూట్యూబ్ ఛానెల్ బయోలో తెలిపారు. రోహిత్ శర్మ తన ‘India Matters with Rohit Sharma’ యూట్యూబ్ ఛానెల్లో రాజకీయాల గురించి, ప్రస్తుత హిజాబ్ వివాదానకి సంబంధించిన చాలా వీడియోలని పోస్ట్ చేసారు. ఆ వీడియోలని ఇక్కడ, ఇక్కడ చూడవచ్చు. రోహిత్ శర్మ, కర్ణాటక మాండ్య కాలేజీలో జరిగిన ఘటన గురించి ఆర్జూ కాజ్మితో మాట్లాడుతూ, “వందల మంది హిందూ నినాదకారుల మధ్య ఆ ముస్లిం అమ్మాయి ‘అల్లా హు అక్బర్’ నినాదాలు చేసినప్పటికీ, వారు ఆమెని ఏమి చేయలేదు. హిందూ వర్గం యువకులు దాడి చేయలేదు కాబట్టి ఆమెని షేరిని అని పిలుస్తున్నారు, ఒకవేళ వారు దాడి చేసి ఉంటే, ఆమె భాదితురాలిగా సానుభూతి పొందేది. రెండు విధాలుగా ఆమెనే లబ్ది పొందేది. ఈ విషయం ముందుగా గ్రహించే ఆ అమ్మాయి ధైర్యంగా ‘అల్లా హు అక్బర్’ నినాదాలు చేసింది. ఒకవేళ ఇది పథకం ప్రకారం జరిగిన ఘటన కాకపోతే , దీన్ని బట్టి, ముస్లింలు భారత దేశంలో ఎంత సురక్షితంగా ఉన్నారో స్పష్టంగా తెలుస్తుంది”, అని అన్నాడు.
అంతేకాదు, హిందూ యువకులు మాండ్య కాలేజీలో చుట్టుముట్టిన ముస్ఖాన్ ఖాన్, బురఖ ధరించకుండా ఉన్న చిత్రాలంటూ ఈ ఇంటర్వ్యూలో కొన్ని ఫోటోలని షేర్ చేసారు. కాని, ఈ ఫోటోలలో కనిపిస్తున్నది ముస్ఖాన్ ఖాన్ కాదు, కర్ణాటక జేడిఎస్ పార్టీ సభ్యురాలు నజ్మా నజీర్. సోషల్ మీడియాలో నజ్మా నజీర్ ఫోటోలని ఇటీవల ముస్ఖాన్ ఖాన్ చిత్రాలుగా సోషల్ మీడియాలో షేర్ చేసినప్పుడు, ఫ్యాక్ట్‌లీ దానికి సంబంధించి ఫాక్ట్-చెక్ ఆర్టికల్ కూడా పబ్లిష్ చేసింది.
చివరగా, హిజాబ్ వివాదానికి ప్రధాన ఆకర్షణగా నిలిచిన మాండ్య కాలేజీ ఘటనలో హిందూ వర్గానికి మద్దతు తెలుపుతున్న ఈ వ్యక్తి భారత జర్నలిస్ట్ రోహిత్ శర్మ, పాకిస్తాన్ జర్నలిస్ట్ కాదు.

created: February 17, 2022


text:
కరీంనగర్ జిల్లాలో ఓటు హక్కు వినియోగం గురించి సందేశం ఇస్తున్న ఈ వ్యక్తి ఆర్మీ జవాన్ కాదు - FACTLY
Sai Krishna Muthyanolla
November 15, 2023
“స్వతంత్రాన్ని కాపాడటానికి బోర్డర్లో ప్రాణాలను అర్పిస్తున్నాం, ‘ఓటు’ అమ్ముకొని భావితరానికి నాంది పల్కకండి. మా ప్రాణ త్యాగాలను వృధా చెయ్యకండి” అని రాసి ఉన్న ఒక ప్లకార్డును పట్టుకున్న ఒక వ్యక్తి ఫోటోను పోస్టు చేస్తూ, ఇది కరీంనగర్ బస్టాండ్ సమీపంలో మన దేశం కోసం సరిహద్దులో పనిచేస్తూ మన దేశాన్ని కాపాడుతున్న ఒక జవాన్ ప్రయత్నం అంటూ షేర్ చేస్తున్నారు. దీని వెనుక ఉన్న నిజం ఏంటో ఇప్పుడు చూద్దాం.
క్లెయిమ్:  కరీంనగర్ బస్టాండ్ సమీపంలో మన దేశం కోసం సరిహద్దులో పనిచేస్తూ మన దేశాన్ని కాపాడుతున్న ఒక జవాన్ ఓటు హక్కు వియోగం గురించి సందేశం ఇస్తున్నాడు.
ఫాక్ట్: ఈ ఫొటోలో ఉన్నది కరీంనగర్ జిల్లాకు చందిన కోట శ్యామ్ కుమార్. ఈయన ఓటు హక్కును వినియోగించడంలో చాలా మంది నిర్లక్ష్యంగా వ్యవహరిస్తున్నారని, అటువంటి వారికి ఓటు పై అవగాహన కల్పించేందుకు ఇలా చేస్తున్నానని మీడియాకు తెలిపాడు. శ్యామ్ 2018 నుంచి రాష్ట్రంలో వివిధ ప్రాంతాలలో జరిగిన ఎన్నికల్లో స్వతంత్ర అభ్యర్థిగా పోటీ చేసారు. ఇతని అఫిడవిట్ వివరాలు, ఫేస్బుక్ ప్రొఫైల్ గమనిస్తే అతడు స్వయం ఉపాధి పొందుతున్నాడని తెలిసింది. అంతే కాదు, అతను ఎక్కడా కూడా భారత సైన్యంలో పని చేసానని చెప్పలేదు. కావున, ఈ పోస్టులో చేసిన క్లెయిమ్ తప్పుదోవ పట్టించే విధంగా ఉంది.
ఈ పోస్టులో ఉన్న వ్యక్తి యొక్క ఫోటోను రివర్స్ ఇమేజ్ సెర్చ్ చేసి వెతకగా, పలు న్యూస్ ఛానళ్ళు ఈ వ్యక్తి గురించి కథనాలు ప్రసారం చేశాయని తెలిసింది (ఇక్కడ మరియు ఇక్కడ). ఈ కథనాల ప్రకారం ఈయన కరీంనగర్ జిల్లాకు చందిన కోట శ్యామ్ కుమార్. ఈయన ప్రజాస్వామ్యంలో విలువైన ఓటు హక్కును వినియోగించడంలో చాలా మంది నిర్లక్ష్యంగా వ్యవహరిస్తున్నారని, అటువంటి వారికి ఓటుపై అవగాహన కల్పించేందుకు ఇలా చేస్తున్నానని తెలిపాడు. అంతే కాకూండా, గత ఆరేళ్ల నుంచి రాష్ట్రంలో వివిధ ప్రాంతాలలో జరిగిన ఎన్నికల్లో తాను స్వతంత్ర  అభ్యర్థిగా పోటీ చేస్తున్నట్లు కోట శ్యామ్ కుమార్ మీడియాకు తెలిపారు.
శ్యామ్ కుమార్ గురించి మరింత వెతకగా, ఇతని ఎలక్షన్ అఫిడవిట్ (ఇక్కడ మరియు ఇక్కడ) మరియు న్యూస్ ఆర్టికల్ ద్వారా ఇతను 2018 నుండి తెలంగాణాలో జరిగిన ఎన్నికల్లో స్వతంత్ర అభ్యర్థిగా పోటీ చేస్తున్నారు అని స్పష్టమైంది.
అయితే, శ్యామ్ కుమార్ ఇంతకముందు వివిధ వేషధారణలతో ప్రజలకు ఓటు విలువ గురించి ప్రచారం చేసాడు అని గమనించాం. అదే విధంగా  ఇటీవల ఆర్మీ జవాన్ వేషంలో కరీంనగర్లో ఓటు విలువ గురించి ప్రచారం చేయడం జరిగింది. శ్యామ్ కుమార్ అఫిడవిట్ వివరాలు, ఫేస్బుక్ ప్రొఫైల్ గమనిస్తే అతడు స్వయం ఉపాధి పొందుతున్నాడని, ఎక్కడా అతను భారత సైన్యంలో పని చేసానని చెప్పలేదు.
ఆర్మీ జవాన్లు ఎన్నికల్లో లేదా సంబంధించిన విషయాల్లో పాల్గొనవచ్చా అని రీసెర్చ్ చెయ్యగా, ఆర్మీ రూల్స్, 1954 మరియు ఆర్మీ ఆక్ట్, 1950  ప్రకారం, ఈ చట్టం ద్వారా నియంత్రించబడే వ్యక్తులు రాజకీయ సమావేశాలు, ప్రదర్శనలు లేదా రాజకీయ సంఘాలు లేదా ఉద్యమాలతో అనుబంధంగా పాల్గొనడం నిషేధించబడింది. అలాగే, ప్రెస్‌తో కమ్యూనికేట్ చేయడం లేదా ఏదైనా వ్రాతపూర్వక విషయాలను ప్రచురించడం నిషేధించబడింది అని స్పష్టమైంది.
చివరిగా, కరీంనగర్ జిల్లాలో ఓటు హక్కు వియోగం గురించి సందేశం తెలుపుతున్న వ్యక్తి ఆర్మీ జవాన్ కాదు.

created: November 15, 2023


text:
ఈ వీడియోలో సికింద్రాబాద్ గణపతి ఆలయ పూజారి దాడికి గురైన వ్యక్తి క్రైస్తవుడు కాదు - FACTLY
Sai Krishna Muthyanolla
March 8, 2022
హిందూ దేవాలయంలో క్రైస్తవ మత ప్రచారం చేస్తున్న వ్యక్తిని ఆలయ పూజారి కొడుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: హిందూ దేవాలయంలో క్రైస్తవ మత ప్రచారం చేస్తున్న వ్యక్తిని ఆలయ పూజారి కొడుతున్న దృశ్యాలు.
ఫాక్ట్ (నిజం): ఈ ఘటన ఇటీవల సికింద్రాబాద్ రైల్వే స్టేషన్ సమీపంలోని ప్రసిద్ద గణపతి దేవాలయంలో చోటుచేసుకుంది. అనుమతి లేకుండా దేవాలయంలోని ఉప ఆలయాలను దర్శించుకున్నాడనే కారణంతో గణపతి దేవాలయ పూజారి ప్రభాకర్ శర్మ, వాల్మికి రావు అనే భక్తుడితో వాగ్వాదానికి దిగి అతనిపై చేయిచేసుకున్నాడు. తనపై జరిగిన దాడి గురించి భక్తుడు సికింద్రాబాదులోని గోపాలపురం పోలీస్ స్టేషన్లో ఫిర్యాదు చేసాడు. దాడి చేసిన వ్యక్తి క్రైస్తవుడు కాదని గోపాలపురం పోలీస్ స్టేషన్ SHO సాయి ఈశ్వర్ గౌడ్ స్పష్టం చేసారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘ETV Telangana’ న్యూస్ ఛానల్ 06 మర్చి 2022 నాడు పబ్లిష్ చేసినట్టు తెలిసింది. సికింద్రాబాద్ గణపతి ఆలయానికి దైవదర్శనం కోసం వచ్చిన భక్తుడిపై పూజారి దాడి చేసిన దృశ్యాలని ఈ వీడియోలో రిపోర్ట్ చేసారు. ఉప్పల్‌కు చెందిన ఒక భక్తుడు ప్రధాన ఆలయంలోని ఉప ఆలయాలను దర్శించుకుంటున్న సమయంలో, అనుమతి లేకుండా గుడిలో ఎలా ప్రవేశించావంటూ ఆలయ పూజారి ప్రభాకర్ శర్మ ఆ భక్తుడితో వాగ్వాదానికి దిగి అతనిపై చేయిచేసుకున్నట్టు ఈ వీడియోలో రిపోర్ట్ చేసారు.
ఈ ఘటనకు సంబంధించి పలు వార్తా సంస్థలు ఆర్టికల్స్ అలాగే, వీడియోలని పబ్లిష్ చేసాయి. అవి ఇక్కడ, ఇక్కడ మరియు ఇక్కడ చూడవచ్చు. భక్తుడు తనపై జరిగిన దాడి గురించి సికింద్రాబాద్ గోపాలపురం పోలీస్ స్టేషన్లో ఫిర్యాదు చేసినట్టు తెలిసింది.  ఈ న్యూస్ రిపోర్టులలో ప్రభాకర్ శర్మ దాడికి గురైన భక్తుడి పేరు వాల్మికి రావు అని పేర్కొన్నారు. పోలీసులు పూజారిని అదుపులోకి తీసుకొని విచారిస్తున్నట్టు తెలిసింది.
దాడికి గురైన వ్యక్తి క్రైస్తవు మతానికి చెందిన వాడా లేదా అని తెలుసుకోవడానికి గోపాలపురం పోలీస్ SHO సాయి ఈశ్వర్ గౌడ్ ని FACTLY సంప్రదించింది. గణపతి దేవాలయంలో పూజారి దాడి చేసిన వ్యక్తి మున్నూరు కాపు కులానికి చెందిన వాడని, క్రైస్తవ మతస్తుడు కాదని సాయి ఈశ్వర్ గౌడ్ స్పష్టం చేసారు. ఈ ఘటనకు సంబంధించి ఫైల్ చేసిన ఎఫ్ఐఆర్ తెలంగాణ పోలీస్ వెబ్సైటులో ప్రస్తుతం చూపించడం లేదు. ఎఫ్ఐఆర్ అందుబాటులోకి వచ్చిన వెంటనే ఈ ఆర్టికల్‌ని అప్డేట్ చేస్తాము.
చివరగా, ఈ వీడియోలో సికింద్రాబాద్ గణపతి ఆలయ పూజారి దాడికి గురైన వ్యక్తి క్రైస్తవుడు కాదు.


text:
ఫొటోలో కంగనా రనౌత్ తో ఉన్నది ఒక ఫిలిం జర్నలిస్ట్, అండర్ వరల్డ్ డాన్ అబూ సలీం కాదు - FACTLY
Sai Krishna Muthyanolla
September 16, 2020
బాలీవుడ్ నటి కంగనా రనౌత్ ముంబై అండర్ వరల్డ్  డాన్ అబూ సలీం తో కలిసి మందు తాగుతున్న దృశ్యం అంటూ షేర్ చేస్తున్న ఒక ఫోటో సోషల్ మీడియాలో వైరల్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: ముంబై అండర్ వరల్డ్  డాన్ అబూ సలీం తో కంగనా రనౌత్ దిగిన ఫోటో.
ఫాక్ట్ (నిజం):  ఫోటోలో కంగనా రనౌత్ తో కలిసి తాగుతున్న వ్యక్తి ఫిలిం జర్నలిస్ట్ మార్క్ మాన్యువల్, అండర్ వరల్డ్ డాన్ అబూ సలీం కాదు. ఈ ఫోటో 2017లో కంగనా రనౌత్ నటించిన ‘సిమ్రాన్’ చిత్ర విడుదలకు సంబంధించిన వేడుకలలో తీసిన ఫోటో. ఈ ఫోటోకి అండర్ వరల్డ్ డాన్ అబూ సలీం కి ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పు.
పోస్టులోని ఈ ఫోటోని రివర్స్ ఇమేజ్ సెర్చ్ చేయగా, అదే ఫోటోని షేర్ చేస్తూ మార్క్ మాన్యువల్ అనే ఫిలిం జర్నలిస్ట్ ‘HUFFPOST’ వెబ్సైటులో రాసిన ఆర్టికల్ దొరికింది. ఈ ఆర్టికల్ ‘Kangana Ranaut Should Realise That She Is Too Talented To Milk Her Personal Life For Attention’ అనే టైటిల్ తో ఈ వెబ్సైటులో పబ్లిష్ చేసారు. ఆర్టికల్ లో ఈ ఫోటో క్రెడిట్స్ జర్నలిస్ట్ మార్క్ మాన్యువల్ కే ఇచ్చారు.
ఈ ఫోటోని 2017 లో మార్క్ మాన్యువల్ తన ఫేస్బుక్ అకౌంట్లో పోస్ట్ చేసారు. కంగనా రనౌత్ నటించిన ‘సిమ్రాన్’ చిత్రం విడుదల సందర్బంగా, ముంబై ఖార్ ప్రాంతంలోని ‘The Korner House’ రెస్టారెంట్ లో జరిగిన వేడుకలలో కంగనా తో దిగిన ఫోటో అని మార్క్ మాన్యువల్ ఈ పోస్టులో తెలిపారు. ఈ ఫోటోని మార్క్ మాన్యువల్ తన ఇంస్టాగ్రామ్ అకౌంట్లో కూడా షేర్ చేసారు.
Kangana Ranaut… love, sex and betrayal. Read it on my Facebook page.
A post shared by  Mark Manuel (@markmanuel2609) on
చివరగా, ఫొటోలో కంగనా రనౌత్ తో కలిసి తాగుతున్న వ్యక్తి ఫిలిం జర్నలిస్ట్ మార్క్ మాన్యువల్, అండర్ వరల్డ్ డాన్ అబూ సలీం కాదు.

created: September 16, 2020


text:
ఈ ఫొటోలో ఉన్న వ్యక్తులు ప్రధాని మోదీ, తన తల్లి హీరాబెన్ మోదీ కాదు - FACTLY
Sai Krishna Muthyanolla
January 4, 2023
ప్రధానమంత్రి  నరేంద్ర మోదీ తన తల్లి  హీరాబెన్ మోదీతో దిగిన చిన్ననాటి ఫోటో అని చెప్తున్న పోస్టు ఒకటి సోషల్ మీడియాలో షేర్ చేస్తున్నారు. ఈ పోస్టు చేస్తున్న క్లెయిమ్ వెనుక అసలు నిజానిజాలు ఏంటో ఈ ఆర్టికల్ ద్వారా తెలుసుకొందాం.
క్లెయిమ్: తన అమ్మ  హీరాబెన్ మోదీతో  ప్రధాని మోదీ చిన్ననాటి ఫోటో.
ఫాక్ట్ (నిజం): ఫొటోలో కనిపిస్తున్న వ్యక్తులు ప్రధాని మోదీ, తన తల్లి దివంగత హీరాబెన్ కాదు. మర్యాల శ్రీనివాస్ అనే ఫేస్‌బుక్ యూసర్ 2011లో తన చిన్ననాటి ఫామిలీ ఫోటో పోస్టు చేసారు. ఆ ఫోటోలో తన సహోదరుడు మర్యాల శ్రీధర్ మరియు తన తల్లితో పాటు మిగతా కుటుంబ సభ్యులు ఉన్నారు. ఈ ఫోటోని క్రాప్ చేసి ప్రధాని మోదీ తన తల్లి హీరాబెన్ తో దిగిన ఫోటో అని షేర్ చేస్తున్నారు. కావున పోస్టులోని క్లెయిమ్ తప్పు.
ఈ పోస్టు గురించి ఇంటర్నెట్లో వెతకగా, ఓపెన్ మైండ్ అనే  ఫేస్‌బుక్ పేజీలో ఇదే ఫోటో ఒక పోస్టులో కనిపించింది. ఈ ఫోటో తెలంగాణ వాసి అయిన మర్యాల శ్రీనివాస్ అనే వ్యక్తివి అని ఆ పోస్టులో పేర్కొన్నారు. మర్యాల శ్రీనివాస్ ఫేస్‌బుక్ పేజీలో 2011లో తాను అప్లోడ్ చేసిన పోస్టులో ఉన్న ఫోటో యొక్క అసలు వెర్షన్ కనిపించింది. ఇందులో చిన్న పిల్లవాడు, మహిళతో పాటు ఇంకో ముగ్గురు కూడా ఉన్నారు.
ఈ ఫోటో తన కుటుంబానిది అని మర్యాల శ్రీనివాస్ ఒక పోస్టు ద్వారా స్పష్టం చేసారు. ఆ ఫొటోలో ఉన్నది ప్రధాని మోదీ కాదని, తన సహోదరుడు మర్యాల శ్రీధర్ అని పేర్కొన్నారు.
చివరిగా, ఈ ఫొటోలో ఉన్న వ్యక్తులు ప్రధాని మోదీ, తన తల్లి హీరాబెన్ మోదీ కాదు.

created: January 4, 2023


text:
ఈ ఫోటోలో ఉన్న ముగ్గురు IPS ఆఫీసర్స్ ఒకే కుటుంబానికి చెందినవారు కాదు, వీరు కేవలం ఒకే బ్యాచ్ కి చెందిన వారు - FACTLY
Sai Krishna Muthyanolla
September 8, 2020
ఒకే కుటుంబానికి చెందిన ముగ్గురు(ఇద్దరు సోదరులు,ఒక సోదరి) IPSకి సెలెక్ట్ అయ్యారు అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఒకే కుటుంబానికి చెందిన ముగ్గురు(ఇద్దరు సోదరులు,ఒక సోదరి) IPSకి సెలెక్ట్ అయ్యారు.
ఫాక్ట్(నిజం): పోస్టులోని ఫోటోలో ఉన్న ముగ్గురు పూజ వశిస్ట్, తుషార్ గుప్తా, శ్రుతకీర్తి సోమవంశి IPSకి సెలెక్ట్ అయ్యారు. కానీ, వీరు ముగ్గురు సోదరి, సోదరులు కాదు, కేవలం ఒకే బ్యాచ్ కి చెందిన వారు. ఇదే విషయమై వివరణ కోసం మేము తుషార్ గుప్తాని సంప్రదించగా తను కూడా ఫోటోలో తనతోపాటు ఉన్నది తన బ్యాచ్మేట్స్ అని చెప్పాడు. శ్రుతకీర్తి సోమవంశి తను నిర్వహించే పాపులర్ ఇన్స్టాగ్రామ్ ఎకౌంటు అయిన ‘upscmeme’ లో కూడా ఇదే విషయాన్ని ద్రువీకరించాడు.కావున పోస్టు ద్వారా చెప్పేది తప్పు.
పోస్టులో ఫోటోని రివర్స్ ఇమేజ్ సెర్చ్ చేయగా పోస్టు లోని ఫోటోలో కనిపించే అమ్మాయి ఇదే ఫోటోని తన ఇన్స్టాగ్రామ్ ఎకౌంటులో షేర్ చేసిన పోస్ట్ మాకు కనిపించింది. ఈ ఎకౌంటులోని బయో ప్రకారం ఈ అమ్మాయి పేరు పూజ వశిస్ట్, ఈమె ఒక IPS ప్రొబేషనర్. ఐతే ఈ పోస్టులో  ట్యాగ్ చేసిన దాని ప్రకారం ఫోటోలో తనకు ఎడమ వైపు కూర్చున్నది తుషార్ గుప్తా, ఇంకా కుడి వైపు కూర్చున్నది శ్రుతకీర్తి సోమవంశి. వీరిద్దరు కూడా IPS ప్రొబేషనర్లే. తుషార్ గుప్తా కూడా ఇదే ఫోటోని తన ఇన్స్టాగ్రామ్ లో షేర్ చేసిన పోస్ట్ ఇక్కడ చూడొచ్చు.
పోస్టు ద్వారా షేర్ అవుతున్న వార్త గురించి వివరణ కోసం మేము తుషార్ గుప్తాని సంప్రదించగా,  ఆ ఫోటోలో తనతో పాటు ఉన్నది తన బ్యాచ్మేట్స్ అని, సోదరి, సోదరులం కాదని ద్రువీకరించాడు.
శ్రుతకీర్తి సోమవంశి ఇన్స్టాగ్రామ్ బయో ప్రకారం ‘upscmeme’ అనే పాపులర్ ఇన్స్టాగ్రామ్ ఎకౌంటు నిర్వహించేది తనే అని తెలిసింది. ఐతే  upscmeme ఎకౌంటు ద్వారా సోమవంశి, వైరల్ అవుతున్న ఫోటోలో తనతోపాటు ఉన్నది తన బ్యాచ్మేట్స్ అని ద్రువీకరించాడు.
కేంద్ర హోం మంత్రిత్వ శాఖకి చెందిన IPS వెబ్సైటు లో ఉన్న సమాచారం ప్రకారం UP(హోం స్టేట్)కి చెందిన శ్రుతకీర్తి సోమవంశికి మధ్యప్రదేశ్ కాడర్ కేటాయించారు, పూజ వశిస్ట్ కి తన హోం స్టేట్ అయిన హర్యానా కాడర్ కేటాయించారు, ఇంకా తుషార్ గుప్తాకి కూడా తన హోం స్టేట్ అయిన పంజాబ్ కాడర్ కేటాయించారు. వేరు వేరు ఇంటి పేర్లు, వేరు వేరు రాష్ట్రాలకి చెందిన వారు కాబట్టి  వాళ్ళు ఒకే కుటుంబానికి సంబందించిన వారు కాదని కచ్చితంగా చెప్పొచ్చు.
చివరగా, పోస్టులోని ఫోటోలో ఉన్న ముగ్గురు బ్యాచ్మేట్స్, సోదరి, సోదరులు కాదు.

created: September 8, 2020


text:
AI ద్వారా రూపొందించిన ఫోటోను ‘కార్తీక దీపంతో అరుణాచల ఆలయం’ అంటూ షేర్ చేస్తున్నారు - FACTLY
Sai Krishna Muthyanolla
November 29, 2023
దీపాలతో నిండిన ఒక ఆలయం మరియు దాని ప్రాంగణం ఫోటోను షేర్ చేస్తూ ఇది కార్తీక దీపంతో వైభవంగా ఉన్న అరుణాచల ఆలయం అంటూ సోషల్ మీడియాలో షేర్ చేస్తున్నారు. ఇందులో ఎంత వాస్తవముందో ఇప్పుడు చూద్దాం.
క్లెయిమ్: ఈ ఫోటో కార్తీక పౌర్ణమి దీపంతో వైభవంగా ఉన్న అరుణాచల ఆలయానిది.
ఫాక్ట్ (నిజం): ఇవి ఆర్టిఫిషియల్ ఇంటెలిజెన్స్ (AI) టూల్స్ ద్వారా రూపొందించబడిన ఫోటో, అరుణాచల ఆలయం ఫోటో కాదు. కావున, పోస్టులో చేసిన క్లెయిమ్ తప్పు.
పోస్టులో ఉన్న ఫోటోను రివర్స్ ఇమేజ్ ద్వారా వెతికితే, శ్రీనివాసా గోవిందా అనే ఇంస్టాగ్రామ్ ప్రొఫైల్‌కు దారితీసింది. అను శ్రీ అనే పేరు గల వ్యక్తి ఈ ఫోటోతో పాటు ఇటువంటి ఫోటోలు మరిన్ని అప్లోడ్ చేస్తూ ‘ఆర్ట్ వర్క్ బై మీ’ అని కాప్షన్ రాసి పోస్టు చేయటం గమనించాం. ఈ ప్రొఫైల్‌ను పరిశీలించగా, ఈ వ్యక్తి, తాను డిజిటల్‌గా రూపొందించిన ఫొటోలే కాకుండా ఇతరులు డిజిటల్ ఆర్ట్ ద్వారా రుపొంచిన దేవుళ్ళ ఫోటోలను షేర్ చెయ్యటం గమనించాం.
తరువాత, మేము ఈ చిత్రాన్ని హైవ్ AI డిటెక్టర్ ద్వారా పరిశీలించాము. ఈ డిటెక్టర్, చిత్రం ఆర్టిఫిషల్ ఇంటెలిజెన్సును ఉపయోగించి రూపొందించిందా కాదా అని తెలియజేస్తుంది. హైవ్  డిటెక్టర్ వైరల్ ఫోటో  AI ఉపయోగించి రూపొందించబడినట్లు ప్రకటించింది.
కార్తీక పౌర్ణమి రోజున తిరువణ్ణామలైలో ఉన్న అరుణాచల మందిరం యొక్క పలు అసలు ఫోటో ఇక్కడ చూడవచ్చు.
చివరిగా, AI ద్వారా రూపొందించిన ఫోటోను ‘కార్తీక దీపంతో ఉన్న అరుణాచల ఆలయం’ అంటూ షేర్ చేస్తున్నారు.

created: November 29, 2023


text:
2015 లో జరిగిన ఘటన ఫోటో పెట్టి, తాజాగా హైదరాబాద్ లో జరిగిన ఎన్ కౌంటర్ ఫోటో అని ప్రజలను తప్పుదోవ పట్టిస్తున్నారు. - FACTLY
Sai Krishna Muthyanolla
December 6, 2019
హైదరాబాద్ లో ఈ రోజు ఉదయం జరిగిన ఎన్ కౌంటర్ యొక్క దృశ్యాలు అంటూ ఒక ఫోటోని ఫేస్బుక్ లో చాలా మంది షేర్ చేస్తున్నారు. అదే ఫోటోని ‘ఏబీఎన్-ఆంధ్రజ్యోతి’ ఛానల్ వారు కూడా హైదరాబాద్ ఎన్ కౌంటర్ కి సంబంధించిన స్టోరీ వీడియోలో ‘FIRST ON ABN’ అని చెప్తూ పెట్టారు. ఆ పోస్ట్ లో ఎంతవరకు నిజముందో విశ్లేషిద్ధాం.
హైదరబాద్ ఎన్ కౌంటర్ లో చనిపోయిన నిందితుల యొక్క మృతిదేహాల ఫోటో.
ఫాక్ట్ (నిజం): వీడియోలోని ఫోటో హైదరాబాద్ ఎన్ కౌంటర్ కి సంబంధించిన ఫోటో కాదు. అది 2015 లో ఏపీ పోలీసులు ఎర్ర చందనపు చెట్లు కొడుతున్నారని కొందరిని ఎన్ కౌంటర్ చేసినప్పటిది. కావున 2015 లో జరిగిన ఘటన ఫోటో పెట్టి, తాజా ఎన్ కౌంటర్ ఫోటో అని ప్రజలను తప్పుదోవ పట్టిస్తున్నారు.
‘ఏబీఎన్-ఆంధ్రజ్యోతి’ వారు తమ యూట్యూబ్ ఛానల్ లో పెట్టిన వీడియోలో (ఆర్కైవ్డ్) ‘FIRST ON ABN’ అంటూ పెట్టిన ఫోటోని కింద స్క్రీన్ షాట్ లో చూడొచ్చు. ఆ ఫోటో గురించి వివరిస్తూ, ‘ఎన్ కౌంటర్ జరిగిన చోట నిందితుల మృతిదేహాలు’ అని రాసినట్టు వీడియోలో చూడొచ్చు.
ఆ ఫోటోని గూగుల్ రివర్స్ ఇమేజ్ సెర్చ్ లో వెతకగా, అదే ఫోటో ‘The Hindu’ వారు 2015 లో ప్రచురించిన ఆర్టికల్ లో లభిస్తుంది. ఆ ఆర్టికల్ లో ఆ ఫోటో చిత్తూరు లో జరిగిన ఎన్ కౌంటర్ కి సంబంధించిన ఫోటో అని రాసి ఉంటుంది. ఎర్ర చందనం చెట్లు కొడుతున్న కొంత మందిని ఏపీ పోలీసులు కాల్చారని ఆ ఆర్టికల్ లో ఉంటుంది. కావున, ఆ ఫోటో హైదరాబాద్ లో జరిగిన ఎన్ కౌంటర్ కి సంబంధించిన ఫోటో కాదు.
చివరగా, 2015 లో జరిగిన ఎన్ కౌంటర్ ఫోటో పెట్టి, హైదరాబాద్ లో తాజాగా జరిగిన ఎన్ కౌంటర్ కి సంబంధించిన ఫోటో గా షేర్ చేస్తున్నారు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 6, 2019


text:
ఫోటోలో ఓ ముస్లిం వ్యక్తి కాలికి గాయం అవ్వడంతో నర్సు వైద్యం అందిస్తోంది - FACTLY
Sai Krishna Muthyanolla
April 24, 2020
ఒక ఫోటో ని ఫేస్బుక్ లో పోస్టు చేసి, అందులో కర్నూలు MLA (హఫీజ్ ఖాన్) తన మతపెద్దకు నర్సు తో కాళ్ళు మొక్కిపిస్తున్నాడనీ, ఆ సంఘటన విశ్వభారతి మెడికల్ కాలేజ్ లో జరిగిందనీ చెప్తున్నారు. కానీ, FACTLY విశ్లేషణ లో ఆ ఫోటో గురించి చేసిన ఆరోపణ తప్పని తేలింది. కర్నూలు ఎమ్మెల్యే హాఫీజ్ ఖాన్ రాయలసీమ యూనివర్సిటీలో ఏర్పాటు చేసిన క్వారంటైన్ సెంటర్ లోని వైద్య సదుపాయాలను పరిశీలించడానికి వెళ్ళారు. ఆయన క్వారంటైన్ సెంటర్ లోని వైద్య సౌకర్యాల గురించి అక్కడున్న సిబ్బందిని అడిగి తెలుసుకునే సమయంలో ఓ ముస్లిం వ్యక్తి కాలికి గేట్ తగిలి రక్తస్రావమైంది. దాంతో అక్కడే విధుల్లో ఉన్న ఓ నర్సు ఆ వ్యక్తి గాయాన్ని శుభ్రపరిచి కట్టు కట్టింది. ఫోటో ఆ సందర్భం లో తీసినది. ఆ ఘటనకి సంబంధించిన వీడియోలో  ఆ వ్యక్తి  కాలికి రక్తం చూడవొచ్చు.
సోర్సెస్:
క్లెయిమ్: ఫేస్బుక్ పోస్ట్ (ఆర్కైవ్డ్)
ఫాక్ట్:
1. న్యూస్ ఆర్టికల్ – https://telugu.oneindia.com/news/andhra-pradesh/mla-hafeez-khan-clarifies-about-the-fake-videos-circulating-on-him/articlecontent-pf269178-267556.html
2. న్యూస్ ఆర్టికల్ – https://www.sakshi.com/news/politics/fake-news-ysrcp-mla-hafeez-khan-fact-revealed-1280085
‘మీకు తెలుసా’  సిరీస్ లో మా వీడియోస్ మీరు చూసారా?


text:
హిట్లర్ పిల్లలతో ఉన్న ఫోటో, హిట్లర్ చేతిపై పక్షి ఉన్న ఫొటో ఎడిట్ చేయబడినవి - FACTLY
Sai Krishna Muthyanolla
May 8, 2023
జర్మన్ నియంత అడాల్ఫ్ హిట్లర్ లాగానే భారత ప్రధాని నరేంద్ర మోదీ కూడా అచ్చం అదే తరహాలో పిల్లలతో, పక్షులతో, జంతువులతో ఫొటోలు దిగారని చెప్తూ కొన్ని ఫొటోలు సోషల్ మీడియాలో విస్తృతంగా ప్రచారంలో ఉన్నాయి. దీంట్లో ఎంత నిజముందో ఇప్పుడు చూద్దాం.
క్లెయిమ్: ప్రధాని మోదీ అచ్చం హిట్లర్ లాగానే పిల్లలతో, పక్షులతో ఫొటోలు దిగారు.
ఫాక్ట్: హిట్లర్ పిల్లలతో ఉన్న ఫోటో మరియు హిట్లర్ చేతిపై పక్షి ఉన్న ఫొటో ఎడిట్ చేయబడినవి. కావున పోస్టులో చేయబడ్డ క్లెయిమ్ తప్పు.
ఫోటో 1:
కర్ణాటక ఎన్నికల ప్రచారంలో భాగంగా ఇటీవల ప్రధాని మోదీ కలబురగిలో (గుల్బర్గా) ముల్ల కంచె అవతల ఉన్న పిల్లలను కలవడం జరిగింది. అయితే హిట్లర్ కూడా అలాగే ముల్ల కంచె అవతల ఉన్న పిల్లలను కలుస్తున్నట్లు ఉన్న ఫొటోని దీనితో పోలుస్తున్నారు. అయితే ఈ ఫోటో అసలైనది కాదు. ముల్ల కంచె అవతల పిల్లలు ఉన్న ఫోటో 1945లో నాజీ కాన్సంట్రేషన్ క్యాంపు నుంచి వాళ్ళని రక్షిస్తున్నప్పుడు తీసినది. అలాగే, హిట్లర్ ఫోటో 1937లో వేరే ప్రదేశంలో తీసినది. ఈ రెండు ఫోటోలను కలిపి హిట్లర్ ముల్ల కంచె అవతల ఉన్న పిల్లలను కలుస్తున్నట్లు ఎడిట్ చేశారు.
ఫోటో 2:
2020లో గుజరాత్లో ఉన్న ఒక పక్షుల సంరక్షణ కేంద్రంలో మోదీ చేతిపై చిలుక ఉన్న ఫొటోని హిట్లర్ చేతిపై పక్షి ఉన్న ఫోటోతో పోల్చారు. అయితే హిట్లర్ చేతిపై పక్షి ఉన్న ఫోటో నిజమైనది కాదు. అది కూడా ఎడిట్ చేయబడిందే. నిజమైన ఫోటోని ఇక్కడ చూడవచ్చు.
చివరిగా, ఎడిట్ చేయబడ్డ హిట్లర్ ఫొటోలను షేర్ చేస్తూ ప్రధాని మోదీ అచ్చం హిట్లర్ లాగానే ఫొటోలు దిగారంటూ తప్పుడు ప్రచారం జరుగుతుంది.


text:
పార్లమెంటు భద్రతా ఉల్లంఘన కేసులో నిందితుడు మనోరంజన్ ఫోటో అంటూ SFI నేత విజయ్ కుమార్ చిత్రాన్ని షేర్ చేస్తున్నారు - FACTLY
Sai Krishna Muthyanolla
December 15, 2023
ఇటీవల పార్లమెంటులో సమావేశాలు జరుగుతుండగా కొందరు వ్యక్తులు స్మోక్ బాంబ్‌లను ఉపయోగించిన ఘటన గురించి తెలిసిందే. అయితే సోషల్ మీడియాలో, ఒక ఫోటో షేర్ చేస్తూ ఆ ఫోటోలో మాట్లాడుతున్న వ్యక్తి SFI కార్యకర్త మనోరంజన్ అని, అతను పార్లమెంటులో స్మోక్ బాంబ్ వేసిన వ్యక్తి అని రాస్తున్నారు. దీని వెనుక ఉన్న వాస్తవం ఏంటో ఇప్పుడు చూద్దాం.
క్లెయిమ్: ఫోటోలో మాట్లాడుతున్న వ్యక్తి ఇటీవల పార్లమెంట్ సమావేశాల్లో స్మోక్ బాంబ్ వేసిన SFI కార్యకర్త మనోరంజన్.
ఫాక్ట్(నిజం): ఈ ఫోటోలో ఉన్న వ్యక్తి SFI మైసూర్ జిల్లా అధ్యక్షుడు విజయ్ కుమార్. వైరల్ పోస్టులో షేర్ చేసిన చిత్రాన్ని 8 సెప్టెంబర్ 2022న SFI మైసూర్ ఫేస్బుక్ పేజీలో, మైసూర్‌లో జరిగిన SFI రెండవ కాన్ఫరెన్స్ సందర్భంగా పోస్టు చేయబడింది. కావున పోస్టులో చేసిన క్లెయిమ్ తప్పు.
ఈ క్లెయిమ్ గురించి కీ వర్డ్స్ ఉపయోగించి ఇంటర్నెట్లో వెతికితే, SFI కర్ణాటక ఫేస్బుక్ పేజీలో ఇదే ఫోటో లభించింది.  ఈ సంస్థ పోస్టు చేస్తూ ఈ ఫోటోలో ఉన్న వ్యక్తి SFI మైసూర్ జిల్లా అధ్యక్షుడు విజయ్ కుమార్ అని, ఈ కేసులో విజయ్ కుమార్ పేరును చాలా మంది తప్పుగా వాడారని పేర్కొన్నారు. పైగా తప్పుడు వార్తలను ప్రచారం చేస్తున్న వారిపై తగిన చర్యలు తీసుకోవాలని డిమాండ్ చేశారు. SFI కర్ణాటక రాష్ట్ర కార్యదర్శి భీమనగౌడ సుంకేశ్వరహాల్ కూడా వైరల్ పోస్టును షేర్ చేస్తూ ఇది తప్పుడు క్లెయిమ్ అని తెలపటం గమనించాం
ఈ విషయం గురించి SFI మైసూర్ అనే ఫేస్బుక్ పేజీలో కూడా పోస్టు చేస్తూ దాడి చేసిన వారితో SFIకి ఎలాంటి సంబంధాలు లేవని మరియు ఈ చిత్రంలో ఉన్న వ్యక్తిని ‘TS విజయ్ కుమార్’ అని తెలిపారు.
ఈ పేజీని మరింత పరిశీలిస్తే, వైరల్ పోస్టులో షేర్ చేసిన చిత్రాన్ని 8 సెప్టెంబర్ 2022న అప్‌లోడ్ చేసినట్లు మేము కనుగొన్నాము. ఆ పోస్టు యొక్క టైటిల్  ప్రకారం, ఇది మైసూర్‌లో జరిగిన SFI రెండవ కాన్ఫరెన్స్ సందర్భంగా తీసినది అని కనుగొన్నాము.
The Quint మీడియా సంస్థతో విజయ్ కుమార్ మాట్లాడుతూ, ఈ చిత్రంలో కనిపించేది తానే అని స్పష్టం చేశారు. అంతే కాకుండా ప్రజలు తనను మనోరంజన్ అని తప్పుగా గుర్తిస్తూ తన ఫోటోను వివిధ సోషల్ మీడియా ప్లాట్‌ఫారమ్‌లలో షేర్ చేస్తున్నారని అందుకు తప్పుడు క్లెయిమ్‌తో తన ఫోటోను షేర్ చేస్తున్న వారిపై ఫిర్యాదు చేసినట్లు ఆయన తెలిపారు.
మనోరంజన్ మరియు విజయ్ కుమార్ యొక్క చిత్రాలను పొలుస్తూ వారిద్దరూ వేర్వేరు వ్యక్తులని Quint సంస్థ హైలైట్ చేసింది.
మనోరంజన్, పార్లమెంటులోకి దూకిన రెండో వ్యక్తి. మనోరంజన్ ఇంజినీరింగ్ గ్రాడ్యుయేట్ అని, ప్రధాని నరేంద్ర మోదీ మాజీ అభిమాని అని అతని తండ్రి దేవరాజ్ గౌడ తెలిపినట్టు కొన్ని వార్తా సంస్థలు రిపోర్ట్ చేసాయి (ఇక్కడ మరియు ఇక్కడ).
చివరిగా, పార్లమెంటు భద్రతా ఉల్లంఘన కేసులో నిందితుడు మనోరంజన్ ఫోటో అంటూ SFI నేత విజయ్ కుమార్ చిత్రాన్ని షేర్ చేస్తున్నారు.

created: December 15, 2023


text:
ఫోటో వెంకయ్యనాయుడు రాజ్యసభ లో జైపాల్ రెడ్డి సంస్మరణ చదువుతూ కంటతడి పెట్టినప్పటిది - FACTLY
Sai Krishna Muthyanolla
December 5, 2019
ఫేస్బుక్ లో ఒక ఫోటో ని పెట్టి “రాజ్యసభలో ‘దిశ’ హత్య విషయంలో జరిగిన చర్చలో కన్నీరు పెట్టిన రాజ్యసభ చైర్మన్ ఉప రాష్ట్రపతి వెంకయ్య నాయుడు” అని పోస్టు చేస్తున్నారు. పోస్టులో చెప్పినదాంట్లో ఎంతవరకు నిజముందో పరిశీలిద్దాం.
రాజ్యసభలో ‘దిశ’ హత్య విషయంలో జరిగిన చర్చలో కన్నీరు పెట్టిన వెంకయ్య నాయుడు ఫోటో
ఫాక్ట్ (నిజం): ఫోటో వెంకయ్యనాయుడు రాజ్యసభ లో జైపాల్ రెడ్డి సంస్మరణ చదువుతూ కంటతడి పెట్టినప్పటిది. కావున, పోస్టు ప్రక్కద్రోవ పట్టించేలా ఉంది.
షాద్‌నగర్ ‘దిశ’ ఘటనపై రాజ్యసభ లో జరిగిన చర్చ గురించి ‘News18’ మరియు ‘Mana Telangana’ వార్తా సంస్థలు రాసిన కథనాల్లో కూడా అదే ఫోటో ఉన్నట్లుగా ఇక్కడ (ఆర్కైవ్డ్) మరియు ఇక్కడ (ఆర్కైవ్డ్) చూడవచ్చు. కానీ, గూగుల్ లో ‘Venkaiah naidu breaks down in rajya sabha’ అని వెతికినప్పుడు, సెర్చ్ రిజల్ట్స్ వెంకయ్యనాయుడు రాజ్యసభ లో జైపాల్ రెడ్డి సంస్మరణ చదువుతూ కంటతడి పెట్టడం గురించి వచ్చాయి. అదే విషయం గురించి ‘Deccan Herald’ రాసిన కథనం లో పోస్టులోని ఫోటోని చూడవచ్చు. ఆ కథనం ద్వారా జులై 29, 2019 లో వెంకయ్యనాయుడు రాజ్యసభ లో జైపాల్ రెడ్డి సంస్మరణ చదువుతూ, తనకూ జైపాల్ రెడ్డి కీ ఉన్న అనుబంధాన్ని గుర్తు చేసుకున్నపుడు కంటతడి పెట్టినట్లుగా తెలిసింది.
చివరగా, ఫోటో వెంకయ్యనాయుడు రాజ్యసభ లో జైపాల్ రెడ్డి సంస్మరణ చదువుతూ కంటతడి పెట్టినప్పటిది.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 5, 2019


text:
వేరువేరు దుస్తుల్లో ఉన్న ఈ రెండు CRPF జవాన్ల ఫోటోలు బీజేపీ అధికారంలో ఉన్నప్పటివే - FACTLY
Sai Krishna Muthyanolla
January 10, 2022
గత ప్రభుత్వాలు సైనికులకు సరైన సదుపాయాలు అందించలేదని, మోదీ ప్రభుత్వం వచ్చిన తర్వాతే సైనికులకు సరైన సదుపాయాలు అందిస్తుందని చెప్పే క్రమంలో సాధారణ రక్షణ యూనిఫాం ధరించిన ఒక సైనికుడి ఫోటోని భద్రతా సదుపాయాలు కలిగిన అధునాతన  దుస్తులు ధరించిన మరొక సైనికుడి ఫోటోతో పోలుస్తున్న పోస్ట్ ఒకటి సోషల్ మీడియాలో షేర్ అవుతుంది. ఈ పోస్టులో సాధారణ దుస్తులతో ఉన్న ఫోటో గత ప్రభుత్వం సమయంలో సైనికుల పరిస్థితిని చూపిస్తుంటే, మరొక ఫోటో మోదీ ప్రభుత్వం సైనికులకు అందిస్తున్న సదుపాయాలను చూపిస్తుందంటూ పోస్టులో క్లెయిమ్ చేస్తున్నారు. ఈ కథనం ద్వారా ఆ రెండో ఫోటోలకు సంబంధించిన చూద్దాం.
క్లెయిమ్: గత ప్రభుత్వ హాయాంలో,  మోదీ ప్రభుత్వ హయాంలో సైనికులకు అందిస్తున్న సదుపాయాలను పోలుస్తున్న ఫోటో.
ఫాక్ట్ (నిజం): ఈ రెండు ఫోటోలు మోదీ/బీజేపీ ప్రభుత్వ హాయాంకి సంబంధించినవే. ఎడమ వైపు ఫోటో 2017లో జమ్ముకాశ్మీర్‌లోని శ్రీనగర్‌లో ఒక CRPF జవాను భాద్యతలు నిర్వహిస్తున్న సమయంలో తీసింది కాగా, కుడి వైపు ఫోటో 26 జనవరి 2021న ఢిల్లీలో గణతంత్ర దినోత్సవం రోజున CRPF కమాండో విధులు నిర్వహిస్తున్నప్పుడు తీసింది. ఐతే కుడి వైపు ఉన్న ఫోటోలో ఉన్నది ‘VALLEY QAT’ అనే CRPF యొక్క ఎలైట్ యూనిట్ కమాండో. సాధారణంగా సైనికులకు సంబంధించి చేసే ఆపరేషన్లు, వారు చెందిన యూనిట్ల బట్టి వారి యూనిఫాం ఒక్కో రకంగా ఉంటుంది, అందుకే కుడి వైపు ఉన్న ఫోటోలో సైనికుడు ప్రత్యేకమైన యూనిఫాంలో ఉన్నాడు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
పోస్టులోని ఫోటోలో ఎడమ వైపు సాధారణ సైనికుల దుస్తులు మరియు ఆయుదాలతో ఉన్న సైనికుడి ఫోటో 2017లో జమ్ముకాశ్మీర్‌లోని శ్రీనగర్‌లో ఒక CRPF జవాను భాద్యతలు నిర్వహిస్తున్న సమయంలో తీసింది. ఈ ఫోటోని రివర్స్ ఇమేజ్ సెర్చ్ చేయగా, అలామి, స్టాక్ ఫోటో వెబ్సైటులో ముందు తెలిపిన వివరణతో అప్లోడ్ చేసి ఫోటో మాకు కనిపించింది. అంటే ఈ ఫోటో కూడా బీజేపీ (మోదీ ప్రధానమంత్రి) అధికారంలో ఉన్నప్పుడు తీసిందేనని, బీజేపీ అధికారంలో సైనికులకు అందుబాటులో ఉన్న సదుపాయాలను తెలియజేస్తుందని అర్ధం చేసుకోవచ్చు.
ఇకపోతే పోస్టులో కుడి వైపు ఫోటో, 26 జనవరి 2021న ఢిల్లీలో గణతంత్ర దినోత్సవం రోజున CRPF కమాండో విధులు నిర్వహిస్తున్నప్పుడు తీసింది. రివర్స్ ఇమేజ్ సెర్చ్ ద్వారా ఇదే ఫోటో గెట్టి ఇమేజ్స్, స్టాక్ ఫోటో వెబ్సైటులో ఇదే వివరణతో కనిపించింది.
ఈ వెబ్సైటులో ఉన్న ఫోటోని జూమ్ చేసి చూసినప్పుడు కమాండో భుజనికి ఉన్న బ్యాడ్జ్ పై ‘VALLEY QAT’ అని రాసి ఉండడం చూడొచ్చు. దీని ఆధారంగా గూగుల్‌లో కీవర్డ్ సెర్చ్ చేయగా, ‘VALLEY QAT’ అనేది ప్రత్యేకంగా జమ్ముకాశ్మీర్‌లో ఆపరేట్ చేసే CRPF యొక్క ఎలైట్ యూనిట్ అని తెలిసింది.
సాధారణంగా సైనికులకు సంబంధించి వారు చేసే ఆపరేషన్లు, వారు చెందిన యూనిట్ల బట్టి వారి యూనిఫాం ఒక్కోరకంగా ఉంటుంది. జమ్ముకాశ్మీర్‌లో ఆపరేట్ చేసే ఎలైట్ యూనిట్ కాబట్టి సైనికుడు అధునాత రక్షణ సౌకర్యాలున్న యూనిఫాం ధరించాడు. కాగా సాధారణ CRPF జవానులు ఇప్పటికి సాధారణ కాకి యూనిఫాం ధరిస్తున్నారు.
ఐతే సైనికులకు సంబంధించి రక్షణ సదుపాయాలు లేక ఆయుధాల ఆధునీకరణ అనేది ఒక నిరంతర ప్రక్రియ. ఇంతకు ముందున్న గత ప్రభుత్వాల సమయంలో కూడా ఆధునీకరణ జరిగింది. ఇప్పటి బీజేపీ ప్రభుత్వ హాయాంలో కూడా సైన్యానికి సంబంధించి ఆధునీకరణ జరుగుతూ వస్తుంది. ఐతే ఈ నేపథ్యంలో, పోస్టులో రెండు ఫోటోల ద్వారా చేసిన పోలిక మాత్రం కరెక్ట్ కాదు. రెండు ఫొటోలూ ఈ ప్రభుత్వ హయాంలోనివే.
చివరగా, వేరువేరు యూనిఫాంలో ఉన్న ఈ రెండు CRPF జవాన్ల ఫోటోలు బీజేపీ అధికారంలో ఉన్నప్పటివే.

created: January 10, 2022


text:
ఈ ఫోటోల్లో బుర్కా లేకుండా ఉన్నది ముస్కాన్ ఖాన్ కాదు; తను జేడీ(ఎస్) సభ్యురాలు నజ్మా నజీర్ - FACTLY
Sai Krishna Muthyanolla
February 10, 2022
కర్ణాటకలో జరుగుతున్న హిజాబ్ ఘటనల్లో భాగంగా సోషల్ మీడియాలో చాలా మంది కొన్ని ఫోటోలను షేర్ చేస్తూ, అందులో బుర్కా లేకుండా ఉన్నది ముస్కాన్ ఖాన్ అని రాస్తున్నారు. తాజగా కర్ణాటకలో కొందరు వ్యక్తులు ‘జై శ్రీ రామ్’ అని ముస్కాన్ ముందు నినాదాలు చేయగా, వారికి బదులిస్తూ తను ‘అల్లా హు అక్బర్’ అన్న వీడియో చాలా వైరల్ అయింది. ఆ నేపథ్యంలో ఈ ఫోటోలను షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: స్కూల్ దగ్గర బుర్కాలో, వేరే చోట్ల బుర్కా లేకుండా ముస్కాన్ ఖాన్ ఉన్నట్టు ఫోటోల్లో చూడవచ్చు.
ఫాక్ట్: పోస్ట్ చేసిన ఫోటోల్లో బుర్కా లేకుండా ఉన్న మహిళ ముస్కాన్ ఖాన్ కాదు. ఫోటోల్లో బుర్కా వేసుకొని ఉన్నది ముస్కాన్ ఖాన్; కానీ, బుర్కా లేకుండా ఉన్నది జేడీఎస్ పార్టీ (కర్ణాటక) సభ్యురాలు నజ్మా నజీర్. అంతేకాదు, పోస్ట్‌లోని ఫోటోల్లో ఒక ఫోటో ఎడిట్ చేయబడినది. కావున పోస్ట్‌లో చెప్పింది తప్పు.
పోస్ట్‌లోని ఫోటోల్లో బుర్కా లేకుండా ఉన్న మహిళ గురించి ఇంటర్నెట్‌లో వెతకగా, తన పేరు నజ్మా నజీర్ అని తెలిసింది. పోస్ట్‌లోని కొన్ని ఫోటోలు తన సోషల్ మీడియా అకౌంట్‌లో కూడా చూడవచ్చు. తను కర్ణాటకలోని జేడీ(ఎస్) పార్టీ సభ్యురాలు. తనకు సంబంధించిన కొన్ని ఫోటోలు ఇక్కడ, ఇక్కడ, ఇక్కడ, మరియు ఇక్కడ చూడవచ్చు.
అంతేకాదు, పోస్ట్‌లోని ఫోటోల్లో ఒక ఫోటో ఎడిట్ చేయబడినది. దానికి సంబంధించిన ఒరిజినల్ ఫోటోని ఇక్కడ మరియు ఇక్కడ చూడవచ్చు.
ఫోటోల్లో బుర్కా వేసుకొని ఉన్నది ముస్కాన్ ఖాన్. తన గురించి మరింత సమాచారం ఇక్కడ, ఇక్కడ, మరియు ఇక్కడ చదవచ్చు.
చివరగా, ఫోటోల్లో బుర్కా లేకుండా ఉన్నది ముస్కాన్ ఖాన్ కాదు; తను జేడీ(ఎస్) లీడర్ నజ్మా నజీర్.

created: February 10, 2022


text:
ఈ వీడియోలో పోలీసులు ఒక వ్యక్తిని కొడుతున్నది ఫోన్ దొంగలించిన ఆరోపణలు వచ్చినందుకు, ఆవు దూడను హింసించినందుకు కాదు - FACTLY
Sai Krishna Muthyanolla
March 28, 2022
లేగ దూడను హింసించినందుకు పోలీసులు ఒక వ్యక్తిని కొడుతున్న ద్రుశ్యాలంటూ షేర్ చేసిన వీడియో ఒకటి సోషల్ మీడియాలో విస్తృతంగా షేర్ అవుతోంది. ఈ వీడియోలో ఎడమ వైపున ‘ఒక వ్యక్తి లేగ దూడని హింసిస్తున్న దృశ్యాలు, మరియు కుడి వైపున పోలీసులు ఒక వ్యక్తిని కొడుతున్న దృశ్యాలు చూడొచ్చు. ఈ కథనం ద్వారా ఆ వీడియోకి సంబంధించిన నిజమేంటో చూద్దాం.
క్లెయిమ్: లేగ దూడను హింసించినందుకు పోలీసులు ఒక వ్యక్తిని కొడుతున్న దృశ్యాలు.
ఫాక్ట్ (నిజం): వైరల్ వీడియోలో పోలీసులు కొడుతున్న దృశ్యాలకు మరియు ఆవు దూడను హింసించిన దృశ్యాలకు  ఎటువంటి సంబంధంలేదు. నిజానికి పోలీసులు కొడుతున్నది ఫోన్ దొంగతనం ఆరోపణలు వచ్చినందుకు. ఈ ఘటన ఉత్తరప్రదేశ్‌లోని చందౌలీ జిల్లాలో జరిగింది. కావున పోస్టు ద్వారా చెప్పేది తప్పుదోవ పట్టించే విధంగా.
వైరల్ వీడియోలో పోలీసులు ఒక వ్యక్తిని కొడుతున్న వీడియో ఉత్తరప్రదేశ్‌లోని చందౌలీ జిల్లాలో జరిగిన ఒక పాత ఘటనకు సంబంధించింది. పోలీసు కొడుతున్న దృశ్యాలను రివర్స్ ఇమేజ్ సెర్చ్ చేయగా ఇవే దృశ్యాలను రిపోర్ట్ చేసిన పలు పాత వార్త కథనాలు మాకు కనిపించాయి (ఇక్కడ మరియు ఇక్కడ).
ఈ కథనాల ప్రకారం పోలీసులు కొడుతున్న ఈ దృశ్యాలు ఉత్తరప్రదేశ్‌లోని చందౌలీ జిల్లాలో ఫోన్ దొంగలించిన ఆరోపణపై పోలీసులు ఒక వ్యక్తిని కొట్టిన ఘటనకు సంబంధించినవి. ఐతే ఈ దృశ్యాలు సోషల్ మీడియాలో వైరల్  అవడంతో జిల్లా ఎస్పీ సంబంధిత అధికారులను సస్పెండ్ చేసినట్టు తెలిసింది.
ఆవు దూడను హింసించినందుకే పోలీసులు ఆ వ్యక్తిని కొడుతున్నారని సోషల్ మీడియాలో ఇదే వీడియో వైరల్ అవడంతో, చందౌలీ పోలీసులు ఈ వీడియోకి సంబంధించి వివరణ ఇస్తూ ఈ దృశ్యాలు ఫోన్ దొంగలించిన ఆరోపణలకు సంబంధించినవని స్పష్టం చేసారు. దీన్నిబట్టి వైరల్ వీడియోలో కుడివైపు ఉన్న దృశ్యాలకు ఎడమ వైపు ఉన్న లేగ దూడను హింసించే దృశ్యాలకు ఎటువంటి సంబంధంలేదని స్పష్టమవుతుంది.
https://t.co/xzBc8s72et
ఐతే వైరల్ వీడియోలో ఆవు దూడను హింసించే వీడియో ఎక్కడిదో అన్న కచ్చితమైన సమాచారం మాకు లభించినప్పటికీ ఈ దృశ్యాలకు మరియు కుడి వైపు ఉన్న పోలీసులు కొట్టే ఘటనకు ఎటువంటి సంబంధంలేదని కచ్చితంగా చెప్పొచ్చు. పైగా పోలీసులు కొడుతున్న ఈ వీడియో గతంలో వేరొక క్లెయిమ్‌తో వైరల్ అయినప్పుడు, ఆ క్లెయిమ్‌ను ఫాక్ట్-చెక్  చేస్తూ FACTLY రాసిన కథనాన్ని ఇక్కడ చూడొచ్చు.
చివరగా, ఈ వీడియోలో పోలీసులు ఒక వ్యక్తిని కొడుతున్నది ఫోన్ దొంగలించిన ఆరోపణలు వచ్చినందుకు, ఆవు దూడను హింసించినందుకు కాదు.


text:
ఫోటోలోని కుటుంబ నియంత్రణ బిల్లుని రాజ్యసభలో ప్రవేశపెట్టింది మోదీ ప్రభుత్వం కాదు - FACTLY
Sai Krishna Muthyanolla
February 14, 2020
ఒక కుటుంబంలో ఇద్దరు పిల్లల వరకు ఉన్న వారికే ప్రభుత్వ ప్రోత్సాహకాలు ఉంచుతూ, కుటుంబ నియంత్రణ లేని వారికి రాయితీలు తీసేయాలని మోదీ ప్రభుత్వం రాజ్యాంగ సవరణ బిల్లు ప్రవేశపెట్టిందని ఉన్న ఒక పోస్ట్ ని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
కుటుంబ నియంత్రణ లేని వారికి రాయితీలు తీసేస్తూ రాజ్యాంగ సవరణ బిల్లు ప్రవేశపెట్టిన మోడీ ప్రభుత్వం.
ఫాక్ట్ (నిజం): ఫోటోలోని బిల్లుని రాజ్యసభలో ప్రవేశపెట్టింది శివసేన పార్టీకి చెందిన అనిల్ దేశాయ్. అది ప్రైవేటు మెంబెర్ బిల్. మోదీ ప్రభుత్వం దాన్ని ప్రవేశపెట్టలేదు. కావున పోస్ట్ లో చెప్పింది తప్పు.
పోస్ట్ చేసిన ఫోటోలోని బిల్లుని ఫిబ్రవరి 7 న శివసేన పార్టీకి చెందిన అనిల్ దేశాయ్ రాజ్యసభలో ప్రవేశపెట్టారు. పూర్తి బిల్లుని ఇక్కడ చదవొచ్చు.
అది ఒక ప్రైవేటు మెంబెర్ బిల్. మోడీ ప్రభుత్వం దాన్ని ప్రవేశపెట్టలేదు. ప్రైవేటు మెంబెర్ బిల్లులు చాలా అరుదుగా పార్లమెంట్ ద్వారా ఆమోదించబడుతాయి. 1952 నుండి కేవలం 14 ప్రైవేటు మెంబెర్ బిల్లులు మాత్రమే ఆమోదించబడ్డాయని ఇక్కడ మరియు ఇక్కడ చదవొచ్చు.
చివరగా, ఫోటోలోని కుటుంబ నియంత్రణ బిల్లుని రాజ్యసభలో ప్రవేశపెట్టింది మోదీ  ప్రభుత్వం కాదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 14, 2020


text:
ముస్లిం నాయకులు హిందువులపైన ఇటువంటి వ్యాఖ్యలు చేసినట్లు జరుగుతున్న ప్రచారంలో నిజంలేదు. - FACTLY
Sai Krishna Muthyanolla
August 4, 2023
ఇటీవల హర్యానాలో జరుగుతున్న అల్లర్ల నేపథ్యంలో, వివిధ ముస్లిం రాజకీయ నాయకులు మరియు మత గురువులు హిందువులపై విద్వేషపూరితమైన వ్యాఖ్యలు చేశారని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: అక్బరుద్దీన్ ఒవైసీ, జాకీర్ నాయక్, మౌలానా సయ్యద్ అహ్మద్ మరియు బదరుద్దీన్ అజ్మల్ హిందువులపై చేసిన విద్వేషపూరితమైన వ్యాఖ్యలు.
ఫాక్ట్: అక్బరుద్దీన్ ఒవైసీ, జాకీర్ నాయక్ గతంలో హిందువులపైన అనుచిత వ్యాఖ్యలు చేనప్పటికీ పోస్టులో పేర్కొన్న వ్యాఖ్యలు వారు చేసినట్లు ఆధారాలు లేవు. ఇక బద్రుద్దీన్  అజ్మల్, తాను అక్రమ బంగ్లాదేశ్ వలసదారులకు మద్దత్తునిస్తున్నానే ఆరోపణలు ఖండించారు. ఇలాంటి వ్యాఖ్యలతో కూడిన పోస్టర్లు ఇదివరకే ఉత్తరప్రదేశ్లో కొందరు గుర్తు తెలియని వ్యక్తులు అంటించగా, పోలీసులు వాటిని తొలగించి శాంతిభద్రతలకు ఆటంకం కలిగించే ఉద్దేశంలో వీటిని అంటించారని, బాధ్యులపై కఠిన చర్యల తీసుకుంటామని హెచ్చరించారు. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా, “హైదరాబాద్ లో మా ముస్లిం జనాభా 50% దాటింది…* ఇప్పుడు మేము మెజారిటీలో ఉన్నాం. కాబట్టి మా డిమాండ్ ఏంటంటే హైదరాబాద్ లో హిందూ పండుగలైన శ్రీరామనవమి, హనుమన్ జయంతి వంటి వాటిపైన ఆంక్షలు విధించాలి. మా బలం వల్ల చార్మినార్ దగ్గర గల భాగ్యలక్ష్మి ఆలయంలో గంటలు మోగకుండా అడ్డుకున్నాం. త్వరలోనే ఆ ఆ ఆలయాన్ని కూల్చివేస్తాం” అని  AIMIM పార్టీ నాయకుడు అక్బరుద్దీన్ ఒవైసీ చేసినవిగా చెప్తున్న వ్యాఖ్యలను పరిశీలించగా, ఆయన హిందువులను, హిందూ దేవతలను, దేవాలయాలను అవమానించే విధంగా మాట్లాడిన సందర్భాలు ఉన్నాయి. దీనికి సంబంధించి ఆయనపై 2013లో రెండు కేసులు నమోదు కాగా 40 రోజులు జైలు శిక్ష అనుభవించి తర్వాత బెయిల్‌పై విడుదల అయ్యారు. సరైన సాక్షాధారాలు లేని కారణంగా 2022లో కోర్టు ఆయన్ని నిర్దోషిగా ప్రకటించింది. అయితే పోస్టులో చెప్పినట్లుగా హిందూ పండుగలను, ఊరేగింపులను అడ్డుకుంటానని ఆయన చెప్పినట్లు ఆధారాలు లేవు.
ఇక ఇస్లాం మత ప్రబోధకుడు జాకీర్ నాయక్‌ను 2016లోనే మనీ లాండరింగ్, విద్వేషపూరితమైన ప్రసంగాలను చేస్తున్నారనే కారణంగా భారత ప్రభుత్వం చర్యలు తీసుకోవాలని నిర్ణయించింది. ఆయనకి చెందిన సంస్థలను దేశంలో బహిష్కరించింది. అయితే వైరల్ పోస్టులో పేర్కొన్న విధంగా ఆయన వ్యాఖ్యలు చేసినట్లు మీడియాలో ఎక్కడా మాకు కథనాలు లభించలేదు.
“20% ఉన్నా ముస్లిమ్స్ బలాన్ని 80% ఉన్నా హిందువులు ఎదుర్కొంటూ తమ సొంత దేశంలో ఒక రాముడి మందిరం కూడా కట్టుకోలేక పోతున్నారు.  అదే సౌదీ అరేబియాలో కానీ పాకిస్తాన్ లో కానీ లేదా 56 ఇస్లామిక్ దేశాలలో ఏ ఒక్క దేశంలోనైనా ఒక మసీదు నిర్మాణాన్ని అడ్డుకునే సత్తా హిందువులకి ఉందా???”  అని జామా మసీద్ ఇమామ్ మౌలానా సయ్యద్ అహ్మద్ బుఖారి వ్యాఖ్యానించినట్లు ఆధారాలు లేవు. పైగా, 2018లోనే తనకు ఆపాదిస్తూ సోషల్ మీడియాలో ప్రచారంలో ఉన్న ఇలాంటి పోస్టులను ఆయన ఖండించారు. బాధ్యులపై చర్యలు తీసుకుంటానని పేర్కొన్నారు.
అయితే, 2021లో జాకీర్ నాయక్ చిత్రాన్ని జత చేస్తూ ఇదే సందేశం కలిగి ఉన్న ఒక హోర్డింగుని ఉత్తరప్రదేశ్‌లోని కుండా పట్టణంలోని టీపీ ఇంటర్ కాలేజీ గోడలపై అతికించారు. జాకీర్ నాయక్‌తో పాటు అక్బరుద్దీన్ ఒవైసీ, ఆజం ఖాన్, మరియు ఇతర ముస్లిం ప్రముఖుల చిత్రాలని జోడిస్తూ అనేక వివాదాస్పదమైన పోస్టర్లను కుండా పట్టణంలో ప్రదర్శించినట్టు తెలిసింది. మత విద్వేషాలను రెచ్చగొట్టాలనే ఉద్దేశంతో కొందరు కావాలనే ఈ హార్డింగులను అతికించారని ప్రతాప్‌గఢ్ పోలీసులు అప్పుడు స్పష్టం చేసారు. ఈ విషయానికి సంబంధించిన పూర్తి కథనాన్ని ఇక్కడ చూడవచ్చు.
जनपद प्रतापगढ़ के थाना क्षेत्र कुण्डा अन्तर्गत कस्बा कुण्डा में कुछ शरारती तत्वों द्वारा आपत्तिजनक होर्डिंग लगाए जाने के प्रकरण में की जा रही कार्यवाही के संबंध में पुलिस अधीक्षक प्रतापगढ़ द्वारा दी गई बाइट। pic.twitter.com/YKzUjFTAN5
ఇక, AIDUF పార్టీ నాయకుడు బద్రుద్దీన్ అజ్మల్ అక్రమ బంగ్లాదేశీ చొరబాటుదారులకు మద్దత్తునిస్తూ మాట్లాడినట్లు కూడా ఎటువంటి ఆధారాలు లేవు. పైగా, బంగ్లాదేశ్ నుంచి వస్తున్న అక్రమ వలసదారులని తిరిగి ఆ దేశానికే పంపించేయాలని, తాను అక్రమ బంగ్లాదేశ్ వలసదారులకు మద్దత్తునిస్తున్నానే ఆరోపణలు అవాస్తవం అని ఆయన స్పష్టం చేశారు.
చివరిగా, ముస్లిం నాయకులు, బోధకులు హిందువులపైన ఇటువంటి విద్వేషపూరితమైన వ్యాఖ్యలను చేసినట్లు ఈ పోస్టులో షేర్ చేస్తున్న సమాచారం అవాస్తవం.

created: August 4, 2023


text:
కర్ణాటకలో అంతకుముందు ఉన్న BJP ప్రభుత్వం కూడా అవిముక్తేశ్వర స్వామి ఆలయ బ్రహ్మోత్సవాల పర్యవేక్షణ కమిటీలో ముస్లింలను నియమించింది - FACTLY
Sai Krishna Muthyanolla
May 10, 2024
కర్ణాటక కాంగ్రెస్ ప్రభుత్వం బెంగళూరు రూరల్ ప్రాంతంలోని హాస్కోట్ అవిముక్తేశ్వర స్వామి ఆలయ బ్రహ్మోత్సవాల పర్యవేక్షణ కమిటీలో ఒక హిందూయేతరుడైన నవాజ్ అనే ముస్లిం వ్యక్తిని నియమించింది అంటూ ఒక వార్త సోషల్ మీడియాలో విస్తృతంగా షేర్ అవుతోంది. తమ వాదనకు మద్దతుగా ఒక గవర్నమెంట్ సర్కులర్‌ను కూడా షేర్ చేస్తున్నారు. కాంగ్రెస్ ప్రభుత్వం హిందూ ఆచారాలకు వ్యతిరేకంగా వ్యవహరిస్తుందని చెప్పే క్రమంలో ఈ వార్తను షేర్ చేస్తున్నారు (ఇక్కడ & ఇక్కడ). ఈ కథనం ద్వారా ఆ వార్తకు సంబంధించి నిజమేంటో చూద్దాం.
క్లెయిమ్: హిందూ సాంప్రదాయాలకు వ్యతిరేకంగా కర్ణాటక కాంగ్రెస్ ప్రభుత్వం హాస్కోట్ అవిముక్తేశ్వర స్వామి ఆలయ బ్రహ్మోత్సవాల పర్యవేక్షణ కమిటీలో ఒక ముస్లిం వ్యక్తిని నియమించింది.
ఫాక్ట్(నిజం): కర్ణాటక కాంగ్రెస్ ప్రభుత్వం అవిముక్తేశ్వర స్వామి ఆలయ బ్రహ్మోత్సవాల పర్యవేక్షణ కమిటీలో ముస్లిం వ్యక్తిని నియమించిన విషయం నిజమే అయినప్పటికీ, గతంలోని BJP ప్రభుత్వం కూడా ఇలా ముస్లిం వ్యక్తులను నియమించింది. అప్పటి BJP ప్రభుత్వం 2020-21 కమిటీలో ముస్లిం వ్యక్తులను నియమించిన సర్కులర్‌ను ప్రభుత్వం షేర్ చేసింది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ప్రస్తుతం వైరల్ అవుతున్న పోస్టులో చెప్తున్నట్టు నిజంగానే కర్ణాటక ప్రభుత్వం అవిముక్తేశ్వర స్వామి ఆలయ బ్రహ్మోత్సవాల పర్యవేక్షణ కమిటీలో ఒక ముస్లిం వ్యక్తికి చోటు కల్పించింది. ఐతే ఇలా జరగడం మొదటిసారి కాదు, గతంలోని ప్రభుత్వం కూడా ఇలా ఆలయ కమిటీలో ముస్లిం వ్యక్తులను నియమించింది.
ఈ వార్తకు సంబంధించి మరింత సమాచారం వెతకగా ఈ వార్తకు సంబంధించిన కథనాలు దొరికాయి. ఈ కథనాల ప్రకారం ఆలయ కమిటీలో ఒక ముస్లిం వ్యక్తిని నియమించడం రాజకీయంగా వివాదాస్పదం కావడంతో ప్రభుత్వం ఈ విషయంపై స్పందించింది (ఇక్కడ). ఈ విషయంపై రాష్ట్ర ముఖ్యమంత్రి మరియు ఇతర మంత్రులు వివరణ ఇస్తూ గత BJP ప్రభుత్వం కూడా బ్రహ్మోత్సవాల పర్యవేక్షణ కమిటీలో ముస్లిం వ్యక్తులను నియమించిందని తెలిపింది. 2020-21 కమిటీలో ముస్లిం వ్యక్తులను నియమించిందని చెప్తూ, దానికి సంబంధించిన సర్కులర్‌ను షేర్ చేసారు.
ಹೊಸಕೋಟೆಯ ಶ್ರೀ ಅವಿಮುಕ್ತೇಶ್ವರಸ್ವಾಮಿ ಬ್ರಹ್ಮರಥೋತ್ಸವ ಸಮಿತಿಯಲ್ಲಿ ಮುಸ್ಲಿಂ ಸದಸ್ಯರೊಬ್ಬರನ್ನು ಸೇರಿಸಿರುವ ವಿಚಾರಕ್ಕೆ ಸಂಬಂಧಿಸಿ ಅಪಪ್ರಚಾರಕ್ಕೆ @BJP4Karnataka ಇಳಿದಿದೆ.
ಆದರೆ ವಾಸ್ತವದಲ್ಲಿ ಸಮಿತಿಯಲ್ಲಿ ಸರ್ವ ಸಮುದಾಯದ ಸದಸ್ಯರನ್ನು ನೇಮಕಗೊಳಿಸುವುದು ದೇಗುಲದಲ್ಲಿ ಹಿಂದಿನಿಂದಲೂ ನಡೆದುಕೊಂಡು ಬಂದಿರುವ ಸಂಪ್ರದಾಯವಾಗಿದೆ.… https://t.co/HpiSpEkS3p pic.twitter.com/OogUMFP9QC
అంతకుముందు కర్ణాటక BJP ముస్లిం వ్యక్తిని నియమయించి ప్రభుత్వం హిందూ సాంప్రదాయాలకు వ్యతిరేకంగా వ్యవహరిస్తోంది అంటూ ఆరోపించింది. ఇదే విషయాన్ని తమ అధికారిక ట్విట్టర్ అకౌంట్ ద్వారా తెలిపింది. ఐతే గత BJP ప్రభుత్వం కూడా ఇలా చేసిందని వివరణ ఇచ్చిన అనంతరం BJP తమ ట్వీట్‌ను తొలగించింది.
.@BJP4Karnataka handle deletes post after being called out for misinformation.@BJP4Karnataka attacks @INCKarnataka for appointing a non-Hindu to oversee the Brahmostsavam event at the Shri Avimukteshwara Swamy Temple in Hoskote.
Deletes post after @INCKarnataka puts out… pic.twitter.com/1wmIq4N5yz
చివరగా, కర్ణాటకలో అంతకుముందు ఉన్న BJP ప్రభుత్వం కూడా అవిముక్తేశ్వర స్వామి ఆలయ బ్రహ్మోత్సవాల పర్యవేక్షణ కమిటీలో ముస్లింలను నియమించింది.


text:
ఎండుద్రాక్ష తయారీలో ద్రాక్షలను డిప్పింగ్ ఆయిల్‌లో ముంచడం సాధారణంగా జరిగేదే - FACTLY
Sai Krishna Muthyanolla
April 1, 2024
ద్రాక్ష పండ్లను తాజాగా ఉంచటం కోసం వాటిని ఒక రకమైన కెమికల్‌లో ముంచుతున్నారని, దాని వలన జ్వరం, గొంతు సంబంధిత  వ్యాధులు వస్తున్నాయని క్లెయిమ్ చేస్తూ ఒక వీడియోని సోషల్ మీడియాలో షేర్ చేస్తున్నారు (ఇక్కడ, ఇక్కడ, ఇక్కడ). ఈ క్లెయిమ్‌లో ఎంతవరకు నిజం ఉందో ఈ కథనం ద్వారా పరిశీలిద్దాం.
క్లెయిమ్: ద్రాక్ష పండ్లను తాజాగా ఉంచటం కోసం కెమికల్ లో ముంచుతున్న వీడియో.
ఫాక్ట్ (నిజం): వీడియోలో ద్రాక్షలను ముంచుతున్న తెల్లని ద్రవం పురుగుల మందా లేక ఇతర రసాయనమా అని కచ్చితంగా తెలియనప్పటికీ, ఎండుద్రాక్షల తయారీ ప్రక్రియలో ద్రాక్షలలో ఉన్న నీటిని తీయడానికి వాటిని డిప్పింగ్ ఆయిల్‌లో (ఈథైల్ ఒలియేట్,   పొటాషియం కార్బోనేట్ కలిపిన ద్రవం) ముంచుతారు. వైరల్ వీడియోలో చూపించేది ఎండుద్రాక్ష తయారీ ప్రక్రియ అయ్యే అవకాశం ఉంది. కావున, ఈ పోస్ట్ తప్పుదోవ పట్టిస్తుంది.
పోస్టులోని వీడియోలో ద్రాక్షలని ముంచుతున్న తెల్లటి ద్రవం ఏంటో తెలుసుకోవడానికి ఇంటర్నెట్లో వెతికితే ఎలాంటి సమాచారం లభించలేదు. అలాగే ఆ ద్రాక్షలని ఆ ద్రవంలో ఎందుకు ముంచుతున్నారు అని కూడా కచ్చితంగా తెలియలేదు.
వీడియోకి సంబంధించిన స్క్రీన్ షాట్స్ ని రివర్స్ ఇమేజ్ సెర్చ్ చేయగా ఇదే విజుయల్స్ తో ఉన్న ఒక వీడియో ఇన్‌స్టాగ్రామ్ లో లభించింది. ఈ వీడియోలో ఆ తెల్లని ద్రవం పెస్టిసైడ్ కాదని, అది ద్రాక్షలను ఎండు ద్రాక్షలుగా మార్చడానికి ఉపయోగిస్తారని తెలిపారు.
పైన లభించిన సమాచారంతో  YouTubeలో ఎండుద్రాక్షల తయారీ ప్రక్రియకి సంబందించిన కీ వర్డ్స్ తో వెతకగా కొన్ని వీడియోలు (ఇక్కడ, ఇక్కడ, మరియు ఇక్కడ) లభించాయి. వైరల్ వీడియోలో చూపించినట్టే ఈ వీడియోల్లో కూడా ద్రాక్షలని ఒక తెల్లటి ద్రవంలో ముంచడం గమనించవచ్చు. ఈ వీడియోల్లో ఎండుద్రాక్ష తయారీ ప్రక్రియను వివరిస్తూ మొదట ద్రాక్షలను నీళ్లలో కడిగి ఆ తరువాత ఈథైల్ ఒలియేట్, పొటాషియం కార్బోనేట్ కలిపిన ద్రవంలో ముంచి ఆరబెట్టినట్టు తెలిపారు.
అంతేకాక, ఎండుద్రాక్షల తయారీ ప్రక్రియకు డిప్పింగ్ ఆయిల్ వాడుతారని పలు రీసెర్చ్ ఆర్టికల్స్, జర్నల్స్ కూడా ధ్రువీకరించాయి (ఇక్కడ, ఇక్కడ, ఇక్కడ మరియు ఇక్కడ). వీటి ద్వారా, ఇది ఒక సాధారణమైన ప్రక్రియ అని, ద్రాక్షలను ఈథైల్ ఒలియేట్ (1.5%) మరియు పొటాషియం కార్బోనేట్ (2.5%) కలిపిన ద్రవంలో ముంచుతారని, దీని వలన ద్రాక్షలు త్వరగా ఎండుతాయి అని తెలుస్తుంది.
పైన లభించిన సమాచారం ప్రకారం వైరల్ వీడియోలో ద్రాక్షలను ముంచుతున్న తెల్లని ద్రవం ఎండు ద్రాక్షల తయారీ ప్రక్రియలో ద్రాక్షలలో ఉన్న నీటిని తీయడానికి ఉపయోగించే డిప్పింగ్ ఆయిల్ (ఈథైల్ ఒలియేట్ , పొటాషియం కార్బోనేట్ కలిపిన ద్రవం) అయ్యే అవకాశం ఉంది. అలాగే, పురుగుమందు చల్లిన ద్రాక్షలను తినడం వలన వచ్చే ప్రమాదాల గురించి ఇక్కడ మరియు ఇక్కడ చదవవచ్చు.
చివరగా, ఎండుద్రాక్ష తయారీలో ద్రాక్షలను డిప్పింగ్ ఆయిల్‌లో ముంచడం సాధారణంగా చేసేదే.


text:
ఓవర్ లోడ్‌తో ప్రయాణిస్తున్న వాహనాలకు జరిమానా విధించే నిబంధన ముందు నుండే అమలులో ఉంది - FACTLY
Sai Krishna Muthyanolla
January 8, 2024
05 జనవరి 2024 నుండి ఓవర్ లోడ్ వాహనాలకు జరిమానా విధించనున్నారన్న ప్రకటన సోషల్ మీడియాలో విస్తృతంగా షేర్ అవుతోంది. మోటారు వాహన చట్టంలోని సెక్షన్ 113/194(1) కింద ఈ జరిమానాలు విధించనున్నారని చెప్తూ ఆల్ ఇండియా మోటార్ ట్రాన్స్పోర్ట్ కాంగ్రెస్ పేరుతో ఈ ప్రకటన షేర్ అవుతుంది. ఈ కథనం ద్వారా ఆ వార్తకు సంబంధించి నిజమేంటో చూద్దాం.
క్లెయిమ్: 05 జనవరి 2024 నుండి ఓవర్ లోడ్ వాహనాలకు రూ. 20,000 జరిమానా విధించనున్నారు.
ఫాక్ట్(నిజం): ఓవర్ లోడ్‌తో ప్రయాణిస్తున్న వాహనాలకు జరిమానా విధించే నిబంధన ముందు నుండే అమలులో ఉంది, ఇదేం ఇప్పుడు కొత్తగా అమలు చేస్తున్న నిబంధన కాదు. దేశవ్యాప్తంగా ఈ నిబంధన కింద జరిమానాలు విధించిన ఘటనలు అనేకం ఉన్నాయి. కేంద్ర లేదా రాష్ట్ర ప్రభుత్వాలు ప్రత్యేకంగా 05 జనవరి 2024 నుండి ఈ నిబంధనను అమలు చేయబోతున్నట్టు ఎటువంటి ప్రకటన చేయలేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఇటీవల భారత న్యాయ సంహిత చట్టంలో హిట్ అండ్ రన్ కేసులకు సంబంధించి తీసుకొచ్చిన నిబంధనకు వ్యతిరేకంగా దేశవ్యాప్తంగా ట్రక్కు డ్రైవర్లు నిరసన చేపట్టిన విషయం తెలిసిందే. ప్రభుత్వంతో జరిగిన చర్చల అనంతరం ఆల్ ఇండియా మోటార్ ట్రాన్స్పోర్ట్ కాంగ్రెస్  దేశవ్యాప్తంగా సమ్మె విరమించుకుంది. ఈ నేపథ్యంలోనే 05 జనవరి 2024 నుండి ఓవర్ లోడ్ వాహనాలకు జరిమానా విధించనున్నారు అంటూ ఆల్ ఇండియా మోటార్ ట్రాన్స్పోర్ట్ కాంగ్రెస్ పేరుతో ఒక ప్రకటన షేర్ అవుతోంది.
ఐతే ఓవర్ లోడ్‌తో ప్రయాణిస్తున్న వాహనాలకు ఇప్పుడు కొత్తగా జరిమానాలు విధించట్లేదు. ముందునుండే ఈ నిబంధన అమలులో ఉంది. మోటారు వాహన చట్టం, 1988 ప్రకారం ఓవర్ లోడ్‌తో ప్రయాణిస్తున్న వాహనానికి కనీసం 2,000 రూపాయల జరిమానా, పరిమితికి మించి ఉన్న బరువులోని ఒక్కో టాన్నుకి 1000 రూపాయిల జరిమానా విధించవచ్చని ఉంది. ఒకవేళ ఓవర్ లోడ్ వాహనాన్ని డ్రైవర్ నడిపినా కూడా, యజమానికి ఆదేశాల మేరకు ఇది జరిగిందని కోర్టు భావించవచ్చని కూడా ఈ చట్టంలో స్పష్టంగా పేర్కొన్నారు.
2019లో ఈ చట్టానికి చేసిన సవరణలో కూడా ఈ నిబంధనను కొనసాగించారు, కానీ జరిమానాలో మార్పులు చేసారు. సవరించిన జరిమానాల ప్రకారం ఓవర్ లోడ్‌తో ప్రయాణిస్తున్న వాహనానికి కనీసం 20,000 రూపాయల జరిమానా, పరిమితికి మించి ఉన్న బరువులోని ఒక్కో టాన్నుకి 2000 రూపాయిల జరిమానా విధించనున్నారు. కాగా ప్రస్తుతం వైరల్ అవుతున్న వార్తకు విరుద్దంగా ఇదేం ఇప్పుడు కొత్తగా అమలు చేస్తున్న నిబంధన కాదు, ముందు నుండే ఈ నిబంధన అమలులో ఉంది.
ఉదాహరణకు ఆంధ్రప్రదేశ్ ప్రభుత్వం ఈ చట్టాన్ని 21 అక్టోబర్ 2020 నాడు ఆమోదిస్తూ జీవో జారీ చేసింది. ఆంధ్రప్రదేశ్ ప్రభుత్వం జారీ చేసిన జీవో ప్రకారం ఒకవేళ డ్రైవర్ వాహనం బరువు చెకింగ్‌కు కోసం ఆపకుండా పారిపోవడానికి ప్రయత్నిస్తే, ఆ వాహనంపై 40,000 రూపాయిల జరిమాన విధించవచ్చు (ఇక్కడ మరియు ఇక్కడ).
దేశవ్యాప్తంగా కూడా ఈ నిబంధన అమలులో ఉంది. ఢిల్లీలో ఓవర్ లోడ్‌తో ప్రయాణిస్తున్న వాహనానికి 2 లక్షలపై చిలుకు జరిమానా విధించిన ఘటనకు సంబంధించిన రిపోర్ట్ ఇక్కడ చూడొచ్చు. అధిక బరువుతో వాహనం నడిపిన నేరానికి వాహన యజమానులు కూడా బాధ్యులు అని కేరళ హైకోర్టు తీర్పు చెప్పిన ఉదాహరణ ఇక్కడ చూడొచ్చు.
UPDATE: The truck driver was challaned Rs 56,000 for overloading, and Rs 70,000 for other traffic violations. Owner of the truck was fined Rs 74,500 for various violations, amounting to a combined total of Rs 2,00,500. The total amount was paid by the owner of the truck. https://t.co/mXpjSLNB73
చివరగా, ఓవర్ లోడ్‌తో ప్రయాణిస్తున్న వాహనాలకు జరిమానా విధించే నిబంధన ముందు నుండే అమలులో ఉంది.

created: January 8, 2024


text:
రైళ్లలో వయోవృద్ధుల రాయితీని జులై 01 నుండి పునరుద్ధరించనున్నట్టు రైల్వే శాఖ ప్రకటించలేదు - FACTLY
Sai Krishna Muthyanolla
February 16, 2023
జులై 1 నుండి రైళ్లలో ప్రయాణించే వయోవృద్ధులకు టికెట్ ఛార్జీలపై రాయితీని ఇస్తున్నట్టు కేంద్ర రైల్వే మంత్రిత్వ శాఖ ప్రకటించింది అంటూ సోషల్ మీడియాలో ఒక పోస్ట్ షేర్ అవుతోంది. 60 ఏళ్లు దాటిన పురుషులకు టికెట్ ఛార్జీలలో 40%, 58 ఏళ్ల దాటిన మహిళలకు టికెట్ ఛార్జీలలో 50% రాయితీని కల్పిస్తున్నట్టు కేంద్ర ప్రభుత్వం ప్రకటించిందని ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: రైళ్లలో వయో వృద్ధుల రాయితీని 01 జులై 2023 నుండి పునరుద్ధరించనున్నట్టు రైల్వే శాఖ ప్రకటించింది.
ఫాక్ట్ (నిజం): రైళ్లలో వయో వృద్ధుల రాయితీని పునరుద్ధరించనున్నట్టు కేంద్ర ప్రభుత్వం ఇటీవల ప్రకటించలేదు. రైళ్లలో వృద్ధుల రాయితీని సంబంధించి 03 ఫిబ్రవరి 2023 నాడు పార్లమెంట్లో అడిగిన ఒక ప్రశ్నకు రైల్వే శాఖ మంత్రి అశ్విని వైష్ణవ్ సమాధానమిస్తూ, 2019-20 సంవత్సరంలో ప్రయాణీకుల టిక్కెట్ల సబ్సిడీ కోసం కేంద్ర ప్రభుత్వం రూ.59,837 కోట్లు ఖర్చు చేసిందని, ఈ విధంగా రైల్వే ప్రయాణీకుల ప్రయాణ వ్యయంలో సగటున 53% రాయితీని కేంద్ర ప్రభుత్వం ఇప్పటికే భరిస్తుందని తెలిపారు. కానీ, రైళ్లలో వృద్ధుల కోసం ప్రత్యేక రాయితీని పునరుద్దరిస్తున్నట్టు కేంద్ర రైల్వే మంత్రుత్వ శాఖ ప్రకటించలేదు. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయింకు సంబంధించీన వివరాల కోసం సంబంధిత కీ పదాలను ఉపయోగించి ఇంటర్నెట్లో వెతికితే, రైళ్లలో వృద్ధుల రాయితీకి పునరుద్దరించడానికి సంబంధించి పార్లమెంట్లో అడిగిన ఒక ప్రశ్నకు రైల్వే శాఖ మంత్రి అశ్విని వైష్ణవ్ 03 ఫిబ్రవరి 2022 నాడు సమాధానమిచ్చినట్టు తెలిసింది. “స్లీపర్ మరియు 3rd ఏసీలో ప్రయాణించే వృద్ధులకు రాయితీ కల్పించే విషయంపై పరిశీలిన చేయాలని రైల్వే స్టాండింగ్ కమిటీ సూచించింది. 2019-20 సంవత్సరంలో ప్రయాణీకుల టిక్కెట్ల సబ్సిడీ కోసం కేంద్ర ప్రభుత్వం రూ.59,837 కోట్లు ఖర్చు చేసింది. ఈ విధంగా రైల్వే ప్రయాణీకుల ప్రయాణ వ్యయంలో సగటున 53% రాయితిని కేంద్ర ప్రభుత్వం ఇప్పటికే భరిస్తుంది. ప్రయాణికులందరికి ఈ సబ్సిడీ వర్తిస్తుంది. ఈ సబ్సిడీతో పాటు రైళ్లలో ప్రయాణించే దివ్యాంగులకు, విధ్యార్ధులకు, రోగులకు ప్రత్యేక రాయితిని కల్పిస్తున్నాము”, అని అశ్విని వైష్ణవ్ తన సమాధానంలో తెలిపారు. రైళ్లలో వృద్ధులకు రాయితిని మళ్ళీ పునరుద్దరిస్తున్నట్టు అశ్విని వైష్ణవ్ తన సమాధానంలో ఎక్కడా  పేర్కొనలేదు.
2020 మార్చి నెలలో కోవిడ్-19 వ్యాప్తి నివారణ చర్యలలో భాగంగా రైళ్లలో వృద్ధుల రాయితీతో సహ పలు రాయితీలను కేంద్ర ప్రభుత్వం ఎత్తివేసింది. వృద్ధుల రాయితీ ఎత్తివేయక ముందు రైల్వే శాఖ, 58 ఏళ్ల దాటిన మహిళలకు టికెట్ ఛార్జీలలో 50%, 60 ఏళ్లు దాటిన పురుషులకు టికెట్ ఛార్జీలలో 40% రాయితీ కల్పించేవారు.
2022 జులై నెలలో వృద్ధుల రాయితీ పునరుద్ధరణకు సంబంధించి అశ్విని వైష్ణవ్ పార్లమెంటులో  సమాధానమిస్తూ, ప్రయాణీకుల రాయితీల వలన ప్రభుత్వంపై మోయలేని భారం పడుతుందని, కోవిడ్-19 కారణంగా ప్రయాణికుల టికెట్ల ఆదాయం తగ్గిపోయిందని, వయో వృద్ధులు సహా మొత్తం అన్ని వర్గాలకూ రాయితీలను విస్తరించడం వాంఛనీయం కాదని తెలిపారు. టికెట్ ధర తక్కువగా ఉన్న కారణంగా ప్రయాణ వ్యయంలో సగటున 50 శాతాన్ని రైల్వే శాఖే భరిస్తుందని, ఇలాంటి పరిస్థుతులలో కూడా వైకల్యం ఉన్న వారికి, రోగులకు, విద్యార్థులకు రాయితీలను కొనసాగిస్తున్నట్టు అశ్విని వైష్ణవ్ అప్పుడు తెలిపారు. ఈ విషయాన్ని రిపోర్ట్ చేస్తూ పలు వార్తా సంస్థలు 2022లో ఆర్టికల్స్ పబ్లిష్ చేశాయి.
చివరగా, రైళ్లలో వయో వృద్ధుల రాయితీని జులై 01 నుండి పునరుద్ధరించనున్నట్టు రైల్వే శాఖ ప్రకటించలేదు.

created: February 16, 2023